ނިކަމެތިކަން އިޙްސާސްކޮށްލައްވާށެވެ! – DhiSalafiyyah\n29/04/2012 އެހެނިހެން, ދީންއައްޝައިޚް މުޙައްމަދު ސިނާން\nޢާއްމު އިންސާނެއްގެ ޢުމުރަށް ބަލާއިރު، އަހަރެންގެ ޢުމުރު ގާތްގަނޑަކަށް ދެބައިވަނީއެވެ. އެހެންވެސް އިންސާނުންނެކޭ އެއްފަދައިން ނެތުމުގެ ތެރެއިން ދުނިޔެއަށް ފޮނުއްވައި، ކުޑަކުއްޖެއްގެގޮތުގައިވުމަށްފަހު، ހަށިގަނޑަށް އާރާއިބާރު ލިބި ޒުވާންކަމުގައި ދުވަސްތައް ގުނަމުންދަނީއެވެ. ﷲ ރަޙްމަތާއެކު ފުރިހަމަ ޞިއްޙަތާއި، އާރާއިބާރު ވަނީ ލިބިފައެވެ.\nބިންމައްޗަށް ބަލާލެވޭ ފަހަރު ފެންނަ ކުދިކުދި ހިނިތަކާމެދު ހިތަށް އަރައެވެ. “މިއީ ހާދަކުޑަޖަނަވާރެކެވެ. ނިކަމެތި ޟަޢީފު ބަލިކަށި ޖަނަވާރެކެވެ. ކުޑަ ތަންކޮޅަކަށް ދުވެލުމަށްޓަކައި ހާދަވަގުތެއް އެބަ ނަގައެވެ. ކުޑަ ފެންތިއްކެއްގެ ސަބަބުން އޭގެތެރެއަށް ޣަރަޤުވެ ކުޑަ އިރުކޮޅެއްގެ ތެރޭގައި މަރުވެދެއެވެ. މީހެއްގެ ނުވަތަ ޖަނަވާރެއްގެ ފައިދަށުވެ މަރުވުމަކީ ކުޑަވަގުތުކޮޅެއްތެރޭ ހިނގައިނިމިދާނެކަމެކެވެ.” ހޮޅިބުރިއާއި ބޮކީގެ އައްޔަށް އަންނަ ކުދިކުދި އުދެހޭ ތަކެއްޗާމެދު ހިތަށް އަރައެވެ. “މިތަކެތި އައްޔާ ދިމާލަށް މިއަންނަނީ މިތަކެއްޗަށް ނުވިސްނޭތީއެވެ. ބޮކީގެ ނުވަތަ ހޮޅިބުރީގެ ހޫނުގެ ސަބަބުން ފިހި ވެއްޓެއެވެ. އެތަކެއްޗަށް ފާރަލަމުންދާ ހޯނުތަކުގެ ޝިކާރައަކަށް ވެގެންދަނީ ހާދަހާ އަވަހަކަށެވެ.” ހައްތަހާވެސް އަޖައިބުތަކެވެ. ﷲ ސުބުޙާނަހޫ ވަތަޢާލާގެ ކުޅަދުންވަންތަކަމެވެ. އެފަދަ ތަކެއްޗަށްވުރެ އެތައްގޮތަކުން ﷲ ސުބުޙާނަހޫ ވަތަޢާލާ އަޅުގަނޑުމެން މާތްކުރައްވާފައިވުމީ، އެއިލާހުގެ ފަރާތުން އަޅުގަނޑުމެންގެ މައްޗަށްވާ ރަޙްމަތެވެ. އޯގާވަންތަކަމެވެ.\nއެތަކެތީގެ ނިކަމެތިކަން އިޙްސާސްވާ ފަދައިން އަހަރެންގެ ނިކަމެތިކަން އިޙްސާސްކޮށްލުމަކީ މުހިއްމުކަމެކެވެ. ނިކަމެތިކަން އިޙްސާސްކޮށްލުމަކީ ދިމާވެދާނެ ނުރައްކަލަކަށް ތައްޔާރުވުމަށް މަގުފަހިކޮށްދޭނެކަމެކެވެ. ދިމާވެދާނެ ނުރައްކަލުން ނަޖާތުގެ މަގަށް ވާޞިލުވުމަށްޓަކައި އެހީއަކަށްވާނޭ ކަމެކެވެ. ނިކަމެތިކަން އިޙްސާސްކޮށް، އަޅަންޖެހޭ ފިޔަވަޅުތައް އެޅުމަކީ ފަހުން އެކަމުގެ އުފާ ކުރާނޭކަމެކެވެ. ސުނާމީއެއް އަރާފާނެކަމަށް ބިރުވެތިވެ، އޭގެ ކުރިމަތީގައި އެވަގުތުކުރެވޭނެކަމެއް ނެތްކަންދަނެ، ކުރިން އަޅާ ސަލާމަތީ ފިޔަވަޅުތައް ފަދައިންނެވެ. ކަނޑުވާހިނދު ދެންކުރާނެކަމެއް ނޯންނާނެކަން ދަނެ، އެކަމަށްޓަކައި ތައްޔާރުކުރި ސަލާމަތީ އެއްޗެހިތައް ފަދައިންނެވެ.\nހިތަށް އަރައެވެ. އާދައިގެ ރަށެއްގެ ދެތިންކިލޯމީޓަރެއް މައްޗަށް އަރާބަލާލުމުން މިއޮއްފަދަ އިންސާނާއެކޭ އެހިންޏެކޭ ވަކި ތަފާތެއް ހުންނާނެބާއެވެ. މަތިންދާބޯޓުތައް މައްޗަށް އަރަމުންދާއިރު އެފެންނަނީ އެމަންޒަރެވެ. ބޮޑެތި އެތައް އިމާރާތެއް ކުދި ކުދި އެއްޗެހިތަކެއްގެ ގޮތުގައި ވެގެންދެއެވެ. ވިސްނާލެވެއެވެ. ހިނގާބިނގާވެ އުޅެމުން މިދާ ބިމަކީ ހާދަހާވާބޮޑު ތަނެކެވެ. އެތައް ބިލިޔަން ބަޔަކު މިބިމުގައި ދިރިއުޅެމުން އެބަދެއެވެ. އެތައް ހާސްހެކްޓަރެއްގެ ހުސްބިން އެބަވެއެވެ. ސައިންޓިސްޓުން ބުނާގޮތުގައި ދުނިޔޭގެ އީކުއޭޓަރއާ ދިމާލުގެ ވަށަމިނަކީ 40،076 ކިލޯމީޓަރެވެ. (24،902 މޭލެވެ.) ހާދަހާ ވާ ބޮޑެވެ. އެހެންކަމަށްވާނަމަ މިއޮއްބޮޑު ދުނިޔެއާ އަޅާބަލާއިރު ދެފޫޓުވަރުފުޅާ އިންސާނެއްގެ ނިސްބަތަކީ ފަހެ ކޮބައިބާއެވެ؟\nމައްޗަށް ބަލާލުމުން މިފެންނަނީ ބޮޑުވެގެންވާ ނޫކުލައިގެ އުޑެވެ. އިރާއި ހަނދާއި ތަރިތަކާއި ވިލާތަކެވެ. އެތަނުގެ ބޮޑިމިން ކިހާވަރެއް ވާނެބާއެވެ. ސައިންސްވެރިން ޖައްވުގެ ދިގުމިން ދިރާސާކުރުމަށްޓަކައި ގެންގުޅޭ އެއް މިންގަނޑަކީ “ލައިޓް އިޔަރ” ނުވަތަ އަހަރެއްގެ ތެރޭގައި އަލިދަތުރުކުރާ ދުރުމިނެވެ. އައްޔަކީ ވަރަށް އަވަހަށް ދަތުރުކުރާ އެއްޗެއްކަން އަޅުގަނޑުމެން އެންމެންނަށްވެސް އެނގެއެވެ. އަލި ގާތްގަނޑަކަށް ސިކުންތެއްގެ ތެރޭގައި 186 ހާސް މޭލު ކަޑައްތުކުރެއެވެ. އެހެންކަމަށްވާނަމަ، އެންމެ ސިކުންތެއްގެ ތެރޭގައި އަލި ދުނިޔެވަށާ7ނުވަތަ 8 ބުރުޖަހާނެއެވެ. މިއީ ސިކުންތެއްގެ މިންވަރެވެ. ޖައްވުގެ ދުރުމިން ބެލުމަށްޓަކައި ބޭނުންކުރަނީ އަލި ދަތުރުކުރާ އެއްއަހަރުގެ މިންވަރެވެ. އެއީ 5،879 ބިލިއަން މޭލެވެ. މިގޮތުން އިންސާނުންނަށް އަދި މިހާތަނަށް އެންމެ ދުރުހޯދުމަކަށް ހޯދިފައިވަނީ، ހަބްލު ސްޕޭސް ޓެލެސްކޯޕުން ހޯދިފައިވާ 12.5 ބިލިއަން ލައިޓް އިޔާރސް ދުރުގައިވާ އެއްޗެކެވެ. ﷲ ގެ ކުޅަދުންވަންތަކަމުގެ ބޮޑުކަމާއެވެ. މިއީ އަދި އިންސާނުންނަށް އެންމެ ދުރަށް ހޯދިފައިވާ މިންވަރެވެ. އޭގެ ދުރަށް ވާނެ މިންވަރު ދެނެވޮޑިގެންވަނީ ޢާލަމްތަކުގެ ވެރި ﷲއެވެ. އަދި މީގެ އިތުރަށް އެތައް އުޑުތަކެއް ﷲ ލައްވާފައިވާކަން އެއިލާހުވަނީ އަންގަވާފައެވެ.\nމިއޮއްބޮޑު ކާއިނާތުގައި ހަމައެކަނި ދުނިޔޭގެ ނިސްބަތް ހާދަކުޑަވާނެއެވެ. އޭރު ކުޑަކަމަށް ހީކޮށްއުޅު ހިންޏަކަށްވުރެވެސް އެތައް ތަނެއް ކުޑަވާނެއެވެ. އަދި މިކާއިނާތުގައި އަހަރެންގެ ނިސްބަތަކީ ފަހެ ކޮބާ ބާއެވެ؟ ސުން ޕޮއިންޓުގެ ފަހަތަށް ކިތައް ސުމެއް ޖަހަން ޖެހޭނެ ބާއެވެ؟؟؟\nކޮންމެއަކަސް، އަޅުގަނޑުމެން ވިސްނާލަންވީ މިއޮއްބޮޑު ކާއިނާތުގައި އަޅުގަނޑުމެންގެ ނިސްބަތަކީ ވަރަށްވެސް ކުޑަ ނިސްބަތެކެވެ. މިއީ އަޅުގަނޑުމެންގެ ނިކަމެތިކަމާއި، ދެރަކަމުގެ ލާމަސީލު ނަމޫނާއެކެވެ. އަޅުގަނޑުމެންގެ ނިސްބަތް ކިތަންމެ ކުޑަނަމަވެސް، އަޅުގަނޑުމެންގެ ކަންތައްތައް ހިންގަވައި، ރާއްވަވާ މަތިވެރި ވަންތަ އިލާހު އަޅުގަނޑުމެންގެ ކަންތައް ހަތްއުޑުގެ މަތިން ބައްލަވާވޮޑިގެންވެއެވެ. އަޅުގަނޑުމެންގެ ދުޢާ އައްސަވާވޮޑިގެންވެއެވެ. އަޅުގަނޑުމެންވަނީ އެއިލާހުގެ މަދަދާއި އެހީތެރިކަމަށް ބޭނުން ޖެހިފައެވެ.\nމިފަދަ ނިކަމެތި މީހަކަށް އިންސާނާވެފައިވާއިރު، އޭނާ ހެއްދެވި އިލާހު ދޮގުކޮށް، އެއިލާހަށް އުރެދި، އެއިލާހުގެ އަމުރުފުޅުތަކަށް ފުރަގަސްދީ، އެއިލާހުގެ ޝަރީޢަތަށް ކުޑައިމީސްކުރިމީހަކަށްވުރެ މޮޔަމީހަކީ ފަހެ ކާކުތޯއެވެ؟ ބޮތްކާއި ހޮޅިބުރީގެ އައްޔަށް އެއަންނަ އުދުހޭ ކުދިކުދި ތަކެއްޗަށްވުރެ މޮޔަކަން ބޮޑުވާނެއެވެ. އެއީ އިންސާނާއަށް ވިސްނުމާއި، ފިކުރުކުރުމުގެ ބާރު އެހެންތަކެއްޗަށްވުރެ ބޮޑަށް ދެއްވާފައިވާތީއެވެ. ހިދާޔަތުގެ މަގުދެއްކެވުމަށްޓަކައި އެބައިމީހުންގެ ތެރެއިން ރަސޫލުންނާއި ނަބިއްޔުން ފޮނުއްވައި، އެއިލާހުގެ ފޮތް ބާވާލައްވާފައި ވާތީއެވެ.\nއެހެންކަމުން އަޅުގަނޑުމެންނަށް އޮތީ އަޅުގަނޑުމެންގެ ނިކަމެތިކަން ހިތަށް ގެނެސް، އިލާހީ އަމުރުފުޅުތަކަށް ބޮޑައިނުވެ، ކިބުރުވެރިނުވުމެވެ. ފަހުން އަންނަން އޮތް ދުވަހަކަށް ތައްޔާރުވުމެވެ. ނިކަމެތިކަމުގެ ފައިދާ ޙާޞިލުކުރުމެވެ. ބޮޑައިވެގަތުމުގެ ސަބަބުން ހަލާކުވެގެންދިޔައީ ކިތަންމީހުން ހެއްޔެވެ؟ އިބްލީހެވެ. ފިރުޢަޥްނާއި ހާމާނާއި ޤާރޫނެވެ. އަބޫޖަހުލާއި، އަބޫލަހަބެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((لَوْ كَانَتِ الدُّنْيَا تَعْدِلُ عِنْدَ اللَّهِ جَنَاحَ بَعُوضَةٍ مَا سَقَى كَافِرًا مِنْهَا شَرْبَةَ مَاءٍ)) (الترمذي، وصححه شيخ الألباني في الصحيحة) މާނައީ: “ﷲ ޙަޟްރަތުގައި ދުނިޔޭގެ އަގު މަދިރިއެއްގެ ފިޔައަކާ އެއްވަރުނަމަވެސް، ކާފަރަކަށް ދުނިޔެއިން ފެންކޯވަރެއްވެސް ނުދެއްވީހެވެ.” ސުބުޙާނަﷲ! ފިކުރުކުރާމީހުންނަށް މިކަންކަމުގައި ހެކިތަކެއް ވެއެވެ.\nﷲ އަޅަމެންނަށް ތެދުމަގު ދައްކަވައި، އެމަގުގައި ޘާބިތުކުރައްވާށި! އާމީން.\nކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް – 3\nއޯޑިއޯ: الأربعون النووية – 23\nކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް – 2\nކުއްތާ ގެންގުޅުމާއި ކުއްތާގެ ނަޖިސްކަމާ ގުޅިފައިވާ ބައެއް ޙުކުމްތައް – 1\nމޫނު ބުރުގާ: އިސްލާމްދީނުގެ މަތިވެރި ޝިޢާރެއް – 9\nއޯޑިއޯ: الأربعون النووية – 22\nއައްޝައިޚް އައްދުކްތޫރު ޣާލިބު ބުން ޢަލީ ޢަވާޖީ – رحمه الله\nޝައްވާލު މަހުގެ ހަ ރޯދަ ޛުލްޤައިދާގެ ހިފޭނެ ހެއްޔެވެ؟


AG Riffathu adhi menbaru Hisaan Fiji ga\nއެޓާނީ ޖެނެރަލް އިބްރާހީމް ރިފްއަރު، މަޖިލީހުގެ އަދި ޖޭއެސްސީގެ މެންބަރު ހިސާން ހުސައިން، ޑެޕިއުޓީ އެޓާނީ ޖެނެރަލް ހަދީޖާ ޝަބީން އަދި އެސިސްޓެންޓް ރެޕްރެސެންޓިވް އޮފް ޔޫއެންޑީޕީ މޯލްޑިވްސް އައިޝަތް ރިޒްނާ-- ފޮޓޯ: އޭޖީ އޮފީސް\nއޭޖީ ރިފްއަތާއި މެންބަރު ހިސާން ފިޖީގައި ކުރިއަށްދާ ގާނޫނީ ކޮންފަރެންސެއްގައި ބައިވެރިވެއްޖެ\nއެޓާނީ ޖެނެރަލް އިބްރާހީމް ރިފްއަތު އަދި ރައްޔިތުންގެ މަޖިލީހުގެ ތުޅާދޫ ދާއިރާގެ މެމްބަރު ހިސާން ހުސައިން، ފިޖީގައި މިހާރު ކުރިއަށްދާ ޕެސިފިކް ލީގަލް އެއިޑް ރީޖަނަލް ކޮންފަރެންސްގައި ބައިވެރިވެއްޖެއެވެ.\nސީއެންއެމަށް މައުލޫމާތު ދެއްވަމުން އެޖީ އޮފީހުގެ މީޑިއާ ޑިރެކްޓަރު ހުސައިން ހަސަން ވިދާޅުވީ މިއީ ޔޫއެންޑީޕީ ސަޕޯޓް ޕްރޮގްރާމްގެ ދަށުން، އޭޖީ އޮފީހަށާއި ރައްޔިތުންގެ މަޖިލީހަށް ލިބުނު ފުރުސަތެއްކަމަށެވެ. ހުސައިން ވިދާޅުވީ ދަތުރުގެ މައިގަނޑު މަގްސަދަކީ ގާނޫނީ އެހީތެރިކަން ފޯރުކޮށްދިނުގައި ފީޖީގެ ތަޖުރިބާ ދަސްކުރުންކަމަށެވެ.\nޔޫއެންޑީޕީން ހަރަދުކުރާ ދަތުރުގައި ދެގައުމުގެ އެކީ މަސައްކަތްކުރެވޭނެ އިތުރު މަގުތައް ފަހިވެގެންދާނެ ކަމަށް އޭޖީ އޮފީހުން ބުނެއެވެ.\nރިފްއަތު އާއި ހިސާންގެ އިތުރުން ޑެޕިއުޓީ އެޓާނީ ޖެނެރަލް ހަދީޖާ ޝަބީން އާއި އެސިސްޓެންޓް ރެޕްރެސެންޓިވް އޮފް ޔޫއެންޑީޕީ މޯލްޑިވްސް އައިޝަތް ރިޒްނާ ވެސް މި ދަތުރުގައި ބައިވެރިވެއެވެ.\nމިބޭފުޅުން ފިޖީއަށް ކުރައްވާ ދަތުރުގައި ވަނީ އެގައުމުގެ އެކްޓިން ޗީފް ޖަސްޓިސް ކަމަލް ކުމަރާ ބައްދަލުކުރައްވައިފައެވެ. ބައްދަލުވުމުގައި އެބޭފުޅުން ވަނީ ދެގައުމުގެ ޝައުގުވެރިކަން ހުރި ކަންތަކާއި ގުޅުން އިތުރަށް ހަރުދަނާކުރުމާބެހޭގޮތުން މަޝްވަރާކޮށްފައެވެ.\nފިޖީގެ އެކްޓިން ޗީފް ޖަސްޓިސްގެ އިތުރުން ލީގަލް އެއިޑް ކޮންފަރެންސްގެ އެކްޓިން ޑިރެކްޓަރު ޝާހިން އަލީއާ ވެސް ރާއްޖޭގެ ވަފްދު ބައްދަލުކުރެއްވިއެވެ. މިއަދު ފީޖީގައި ކުރިއަށް ދިޔަ ކޮންފަރެންސްގެ ތެރެއިން ވެސް އެބޭފުޅުން ވަނީ ގިނަ އަދަދެއްގެ ފަރާތްތަކާއި ބައްދަލުކޮށްފައެވެ.\nއެގޮތުން ފީޖީގެ އެޓާނީ ޖެނެރަލް އަދި މިނިސްޓަރު އޮފް ޖަސްޓިސްގެ އިތުރުން މިނިސްޓަރު އޮފް އިކޮނޮމީ ސިވިލް ސާވިސް އެންޑް ކޮމިނިއުކޭޝަންގެ މަގާމު ފުރުއްވާ އައިޔާދް ސައްޔިދު ހައްޔޫމްއާ ދިވެހި ވަފްދު ބައްދަލުކުރެއްވިއެވެ.\nފިޖީގައި ކުރިއަށްދާ ޕެސިފިކް ލީގަލް އެއިޑް ރީޖަނަލް ކޮންފަރެންސް އަކީ މިސަރަހައްދުގެ މިފަދަ ފުރަތަމަ ބައްދަލުވުމެވެ. މިބައްދަލުވުމުގެ ސަބަބުން ގާނޫނީ ފަންނުވެރިކަމުގެ އެކި ބޭފުޅުން އެކީގައި މަސައްކަތްކުރެވޭނެ މަގު ފަހިވި އިތުރަށް ފެންވަރު ރަނގަޅުވެގެންދާނެކަމަށް ކޮންފަރެންސް އިންތިޒާމް ކުރާ ފަރާތުން ބުނެއެވެ.\nޖޭއެސްސީ ޔޫއެންޑީޕީ ބަންޑާރަ ނައިބު މަޖިލިސް


މިއަހަރުގެ ޖީ.ސީ.އީ އޯލެވެލް އިމްތިޙާނު ފެށުމާ ގުޅިގެން ރައީސުލްޖުމްހޫރިއްޔާ ނެރުއްވި ނޫސްބަޔާން - The President's Office\n5 އޮކްޓޫބަރު 2013، ރިފަރެންސް: 04-2013\nމިއަދަކީ، މިއަހަރުގެ ޖީ.ސީ.އީ އޯލެވެލްގެ އިމްތިޙާނު ފެށޭ ދުވަހެވެ. މިއަހަރުގެ މި ދުވަސްތައް ދިމާވެފައިމިވަނީ ސިޔާސީ ގޮތުން ހަލަބޮލި ދުވަސްތަކެއްގެ ގޮތުގައި ކަމުގައިވީ ނަމަވެސް، މިއަހަރު އިމްތިޙާނުހަދާ 8200 އަށް ވުރެ ގިނަ ކުދިންގެ ޙައްޤުތަކަށް ރައްކާތެރިވެވަޑައިގަތުމަށް އެންމެހާ ސިޔާސީ ފަރާތްތަކަށް އަޅުގަނޑު އިލްތިމާސްކުރަމެވެ.\nމިއަދު ދިވެހިރާއްޖެ ދެކެމުން މިދާ މިނިވަންކަމުގައި ތެރޭގައި، އެއްވެ އުޅުމުގެ މިނިވަންކަމާއި، ޚިޔާލު ފާޅުކުރުމުގެ މިނިވަންކަމަކީ، އަޅުގަނޑުމެން އެންމެން ޤަބޫލުކުރާ ޑިމޮކްރެޓިކް ހަމައެކެވެ. އަދި ހަމައެއާއެކު، މިއީ ޤާނޫނުއަސާސީން ކޮންމެ ދިވެހި ރައްޔިތަކަށް ކަށަވަރުކޮށްދީފައިވާ އަސާސީ ޙައްޤެއް މެއެވެ. އެހެނަސް މި ޙައްޤަކީ އަޅުގަނޑުމެންގެ އެހެން ބައެއްގެ އަސާސީ ޙައްޤުތަކަށް ބުރޫއަރާ، ޚާއްޞަކޮށް އަޅުގަނޑުމެންގެ ކިޔަވާކުދިންނަށް ގެއްލުންވާފަދަ ކަމަކަށް ވެގެންނުވާނޭ ކަމުގައި އަޅުގަނޑު ދެކެމެވެ. ވުމާއެކު، މިވަގުތު މި ޙައްޤުގެ ބޭނުންކުރައްވާ ފަރާތްތަކުން، މިއަހަރުގެ ޖީ.ސީ.އީ އޯލެވެލް ހަދާ ދަރިވަރުންގެ ކިޔެވުމަށް ބުރޫ ނާރާގޮތަކަށް ކަންކަން ބައްޓަންކުރައްވަން އަޅުގަނޑު އިލްތިމާސް ކުރަމެވެ. ޚާއްޞަގޮތެއްގައި، އިމްތިޙާނުތައް ހަދަމުންގެންދާ ވަގުތުތަކުގައި، އިމްތިޙާނުގެ މަރުކަޒުތަކުގެ ކައިރީގައި ކުދިންނަށް އުނދަގޫވާ ގޮތަށް ކަންކަން ނުކުރެއްވުމަށް އިލްތިމާސް ކުރަމެވެ. އަދި އިމްތިޙާނު ހަދަމުންގެންދާ ވަގުތުގައި، ކުދިންނަށް އުނދަގޫނުވާނޭ ފަދަޔަކުން މަގުތަކުގެ ކަންކަން ހަމަޖައްސަވައިދެއްވުމަށް ސަލާމަތީ ބާރުތަކަށް އަޅުގަނޑު ދަންނަވަމެވެ.\nދިވެހި ކިޔަވާ ކުދިންވަނީ މިފަހުގެ ތާރީޚުތަކުގައި އޯލެވެލް އިމްތިޙާނުތަކުގައި ރަންވަނަތަކެއް ހޯދައިގެން ރާއްޖޭގެ ނަން، ބައިނަލްއަޤްވާމީ މައިދާނުގައި ވިދުވާލާފައިކަން އަޅުގަނޑު އުފަލާއެކު ފާހަގަކުރަމެވެ. ދިވެހި ކިޔަވާކުދިންގެ މި ތާރިޚީ ކާމިޔާބުތަކަކީ ޤައުމުގެ މުސްތަޤްބަލާ ދޭތެރޭ ކުރެވޭ އުންމީދުތައް އާކުރުވާ ކަމެއްކަމުގައިވެސް އަޅުގަނޑު ފާހަގަކުރަމެވެ. މައިންބަފައިންގެ އުންމީދުތައް ޙަޤީޤަތަކަށް ހަދައިދޭ ކަންކަން ކަމުގައިވެސް ފާހަގަކުރަމެވެ. މިއަދުގެ ބޮޑެތި މީހުންގެ ހައިސިއްޔަތުން އަޅުގަނޑުމެންގެ ވާޖިބަކީ، ކުދިންނަށް އިމްތިޙާނަށް ތައްޔާރުވެ، އިމްތިޙާނު ކާމިޔާބުކަމާއެކު ފުރިހަމަކުރެވޭނޭފަދަ މާޙައުލެއް ޤާއިމުކޮށްދިނުމެވެ. މުޅި ޢުމުރުގައި އެކުދިން ކުރި މަސައްކަތާއި، މި އިމްތިޙާނަށް ތައްޔާރުވުމަށް ރެޔާއި ދުވާލު އެކުދިން ކުރަމުންގެންދާ މަސައްކަތަށް ހިތްވަރުދީ، މައިންބަފައިންގެ އުންމީދުތައް ފުރިހަމަކުރުމަށް މަގުފަހިކޮށްދިނުމެވެ.\nވީމާ، މިކަމަށް ފަރުވާތެރިވެވަޑައިގެން ކުދިންގެ ޙައްޤުތަކަށް ރައްކާތެރިވެދެއްވުމަށް އަޅުގަނޑުގެ އިލްތިމާސް ތަކުރާރު ކުރަމެވެ.\nމިއަހަރުގެ އޯ ލެވެލް އިމްތިޙާނުގައި ބައިވެރިވާ ހުރިހާ ކުދިންނަށް އަޅުގަނޑުގެ ހެޔޮ އެދުންތައް ރައްދުކުރަމެވެ. ތިޔަކުދިންގެ މަސައްކަތަށް ކާމިޔާބު ލިބުމަށް އަޅުގަނޑު އެދެމެވެ. އަޅުގަނޑު އެދެނީ ތިޔަކުދިންނަށް ބާއްޖަވެރި މުސްތަޤްބަލެކެވެ.


Maruge inzaaru libemundhaakamh vidhaalhuve jabir ge kulli mahsala eh – Iru\nޖާބިރު ގަވާއިދާ ހިލާފަށް ފުނަދޫއަށް އަރައިފި\nމަރުގެ އިންޒާރު ލިބެމުންދާ ކަމަށް ވިދާޅުވެ ޖާބިރުގެ ކުއްލި މައްސަލައެއް\nރާއްޖޭގައި “އަޑީ ދައުލަތެއް” ހިންގައި ރައްޔިތުންގެ މަޖިލިހުގެ މެމްބަރުންނަށް އިންޒާރު ދެމުންދާ ކަމަށް ވިދާޅުވެ، އެ ދައުލަތް ހޯދަން ގޮވާލައި، މަޖިލިހުގެ ކާށިދޫ ދާއިރާގެ މެމްބަރު އަދި ޑީއާރުޕީގެ ލީޑަރު އަބްދުﷲ ޖާބިރު ކުއްލި މައްސަލައެއް ފޮނުއްވައިފިއެވެ.\nޖާބިރު މިއަދު މަޖިލިހަށް ފޮނުއްވި ކުއްލި މައްސަލައިގައި ވަނީ ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ތަކުރާރުކޮށް ވިދާޅުވަމުން ގެންދަވާ އަޑީ ދައުލަތުގެ ބާރު ރާއްޖޭގައި ވަކި ހިއްޕަމުންދާ ކަމަށެވެ.\nގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަނުގެ ރިޕޯޓުތަކުގައިވެސް އަޑީ ދައުލަތުގެ ބިރުވެރިކަން ވަޒަން ކުރެވިފައިވާ ކަމަށް ވެސް ކުއްލި މައްސަލައިގައިވެއެވެ.\nޖާބިރުގެ ކުއްލި މައްސަލައިގައި އަޑީ ދައުލަތޭ ވިދާޅުވި ނަމަވެސް، މީގެކުރިން ނަޝީދު ސިފަ ކުރައްވާފައިވާ ގޮތުން ދީނީ ގޮތުން ހަރުކަށި ފިކުރުގެ މީހުން ހިންގަމުން ދަނީ “އަނދިރި ދައުލަތަކެ”ވެ. އެ ދައުލަތުން ފުލުހުންނާއި ސިފައިންނާ ބައިއަތު ހިފާފައިވާ ކަމަށް އެމަނިކުފާނު ތުހުމަތު ކުރައްވާފައިވެއެވެ.\nއެމަނިކުފާނު މީގެ ކުރިން ވިދާޅުވެފައި ވަނީ ދީނީ ގޮތުން ހަރުކަށި ފިކުރުގެ މީހުން އަނދިރި ދައުލަތެއް ހިންގާ ކަމަށާއި ރާއްޖެ އިން ބޭރުގައި ކުރާ ހަނގުރާމަތަކަށް ދިވެހިން ދާ ސަބަބަކީ އެ ދައުލަތް ކަމަށެވެ.\nޖާބިރުގެ ކުއްލި މައްސަލައިގައި ވަނީ ރައީސް އިބްރާހިމް މުހައްމަދު ސޯލިހާއި ނަޝީދާއި މަޖިލީހުގެ 20 މެންބަރަކަށް ލާދީނީ ބައެއްގެ ތުހުމަތުކޮށް، އެ އަޑީ ދައުލަތުން މަރުގެ އިންޒާރު ދީފައިވާ ކަމަށެވެ.


ގިނަ އަދަދެއްގެ ޒުވާނުންނާއި އެކު ދިރާގުގެ ދެވަނަ ސްޓާޓަޕް ގްރައިންޑް އިވެންޓް ބާއްވައިފި\nMarch 23, 2019 14:50:01\nސްޕާކްހަބް އާއި ދިރާގު ގުޅިގެން، ޒުވާން ވިޔަފާރިވެރިންނަށް އަމާޒުކޮށްގެން، ދެވަނަ ސްޓާޓަޕް ގްރައިންޑް އިވެންޓް ބާއްވައިފިއެވެ.\n"ސްޓާޓް އަޕް ގްރައިންޑް އެކްސް" ގެ ނަމުގައި ދިރާގު މައި އޮފީހުގައި އިއްޔަ ބޭއްވި އިިވެންޓުގައި އިންފޮމޭޝަން، ކޮމިޔުނިކޭޝަން ޓެކްނޮލޮޖީ، އައިސީޓީ ދާއިރާގައި ހަރަކާތްތެރިވާ ގިނަ އަދަދެއްގެ ޒުވާނުން ބައިވެރިވިއެވެ.\n"ސްޓާޓް އަޕް ގްރައިންޑް އެކްސް މާލެ" އަކީ ތައުލީމީ ފަރާތްތަކާއި އަލަށް ވިޔަފާރިތައް ނުކުންނަ ފަރާތްތަކާއި އިންވެސްޓަރުން ހިމެނޭ ގޮތަށް ކުރިއަށް ގެންދާ އެންމެ ބޮޑު ސްޓާޓް އަޕް ކޮމިއުނިޓީއެވެ.\nމި އިވެންޓުގައި ވާހަކަ ދައްކަވަމުން ދިރާގުގެ ސީއީއޯ އަދި މެނޭޖިން ޑިރެކްޓަރު އިސްމާއިލް ރަޝީދު ވިދާޅުވީ ޒުވާނުންގެ ތަރައްޤީއަށް މަސައްކަތް ކުރުމަކީ ދިރާގުގެ އިޖުތިމާއީ ޒިންމާގެ ތެރެއިން އެހީތެރިކަން ފޯރުކޮށްދޭން އެންމެ ބޮޑަށް ބޭނުންވާ ދާއިރާ ކަމަށެވެ.\n"މި ދާއިރާއަކީ ދިރާގުގެ އިޖުތިމާއީ ޒިންމާގެ ތެރެއިން އެހީތެރިވާން އެންމެ ބޭނުންވާ އެއް ދާއިރާ،" އޭނާ ވިދާޅުވިއެވެ.\nދިރާގުން ކުރިއަށް ގެންދިޔަ "ސްޓާޓް އަޕް ގްރައިންޑް އެކްސް މާލެ" ގައި މައުލޫމާތު ދީފައި ވަނީ މެލޭސިޔާގެ މައިބަންޕް މެލޭޝިއާ ކުންފުނީގެ ކޯފައުންޑަރު އަދި ސީއީއޯ ދަނީސް އާތިފެވެ.\nދަނީސްގެ ވާހަކަ މައިގަނޑު ގޮތެއްގައި ބިނާކޮށްފައިވަނީ "އެޑްޓެކް" އެއް ފަށައިގަތުމަށާއި ޝައުގުވެރިކަން ގެއްލުވާ ނުލާ ކުރިއަށް ދިޔުމަށް ވިސްނާލަން ޖެހޭ ކަންތައްތަކުގެ މައްޗަށެވެ.\nމައިބަންޕް އަކީ އިންފޮމޭޝަން ޓެކްނޮލޮޖީގެ ތަފާތު ވަސީލަތްތައް މެދުވެރިކޮށް ކާމިޔާބު ކަމާއެކު މާކެޓިން ހަރަކާތްތައް ކުރިއަށް ގެންގޮސްފައިވާ ކުންފުންޏެވެ.\nދިރާގުން "ސްޓާޓް އަޕް ގްރައިންޑް އެކްސް މާލެ" އިވެންޓު ފުރަތަމަ ބާއްވާފައިވަނީ މިދިޔަ އަހަރުގެ ނޮވެމްބަރު މަހު އެވެ. އަދި އެ ކުންފުނިން ވަނީ ރާއްޖޭގެ ފުރަތަމަ އިންޓަނޭޝަނަލް ހެކަތޯންވެސް ބާއްވާފައެވެ.\nދިރާގު ވިޔަފާރި ސްޕާކްހަބް


SAP aa gulhey masakkai kurumah Economic Ministry aa eku MOU ehgai soi kohfi | Jazeera\tޒުވާނުން ކުރިއެރުމުގައި ދިމާވާ މައްސަލަތަކަށް ޙައްލު ހޯދުމަށް އެމް.އޯ.ޔޫ އެއްގައި ސޮއިކޮށްފި - Jazeera\nޒުވާނުން ކުރިއެރުމުގައި ދިމާވާ މައްސަލަތަކަށް ޙައްލު ހޯދުމަށް އެމް.އޯ.ޔޫ އެއްގައި ސޮއިކޮށްފި\nމުޙައްމަދު އަފްޒަލް November 18, 2020 208 views0\nސްޓެރެޓެޖިކް އެކްޝަން ޕްލޭނާއި އެއްގޮތަށް ޒުވާނުން ކުރިއެރުމުގައި ދިމާވާ މައްސަލަތަކަށް ޙައްލު ހޯދުމަށް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓާއި މިނިސްޓްރީ އޮފް އިކޮނޮމިކް ޑިވެލޮޕްމަންޓާއި ދެމެދު އެމް.އޯ.ޔޫ އެއްގައި ސޮއިކޮށްފިއެވެ.\nމިއަދު ޔޫތު މިނިސްޓްރީގައި އޮތް ހާއްސަ ރަސްމިއްޔާތެއްގައި އެމް.އޯ.ޔޫގައި ޔޫތު މިނިސްޓްރީގެ ފަރާތުން ސޮއިކުރީ މިނިސްޓަރު އަހްމަދު މަހްލޫފްއެވެ. އަދި މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ފަރާތުން ސޮއިކުރެއްވީ މިނިސްޓަރ ފައްޔާޒް އިސްމާއީލްއެވެ.\nޔޫތު މިނިސްޓްރީއިން ހާމަކޮށްފައިވާ ގޮތުގައި މިއީ ޒުވާނުން ކުރިއެރުމުގައި ދިމާވާ މައްސަލަތަކަށް ޙައްލު ހޯދުމަށް ކަމާބެހޭ އެކިއެކި ފަރާތުގެ އެހީތެރިކަން ހޯދުމުގެ ގޮތުން ދެ މިނިސްޓްރީގެ ދެމެދުގައި ސޮއި ކުރެވުނު އެމް.އޯ.ޔޫއެކެވެ. މި އެމް.އޯ.ޔޫގެ ސަބަބުން ދެ މިނިސްޓްރީ ވެސް ގުޅިގެން ސަރުކާރުގެ ލަނޑުދަނޑިތައް ހާސިލްކުރުމަށް މަސައްކަތްތައް ރާވާ ހިންގުމަށް ފަސޭހަވެގެންދާނެ ކަމަށް ހާމަކޮށްފައިވެއެވެ.\nމި އެމް.އޯ.ޔޫ ގެ ދަށުން ކުރެވޭ މަސައްކަތްތައް ކުރުމަށްޓަކައި ދެ މިނިސްޓްރީ ޝާމިލްވާގޮތަށް ކޮމިޓީއެއް އެކުލަވާލެވިގެން މަސައްކަތްކުރުމަށް ވަނީ ނިންމާފައެވެ. އެގޮތުން، މި ކޮމިޓީއިން ޒުވާނުންނަށް ޖެހޭ މައްސަލަތައް ދިރާސާކޮށް ސަރުކާރުގެ އިދާރާތަކުގެ ތެރޭގައި ރޭވޭނެ ހަރަކާތްތައް ދެނެގަތުމުގެ އިތުރުން، ވަޒީފާ އަދާނުކުރާ ޒުވާނުންނާއި ގުޅޭ މައްސަލަތަކަށް ހައްލު ގެނައުމަށް އެކްޝަން އޮނިގަނޑެއް އެކުލަވާލާނެއެވެ.\nމީގެއިތުރުންވެސް، ވަޒީފާ އަދާކުރުމާއި ވިޔަފާރިކުރުން ޒުވާނުންގެ މެދުގައި ޕްރޮމޯޓްކޮށް، ޔޫތު ސެންޓަރުތައް ރިޕަރޕަސްކޮށް އިނޮވޭޓިވް ލެބްތަކެއް ޤާއިމްކޮށް ޒުވާނުން އިކޮނޮމިކަލީ އެމްޕަވަރ ކުރެވޭނެ ނިޒާމެއް ޤާއިމްކުރުމުގެ މަސައްކަތްވެސް ކޮމިޓީއިން ކުރާނެއެވެ. އަދި، ހަޔަރ އެޑިއުކޭޝަން މިނިސްޓްރީއާ ގުޅިގެން ޖޮބް ސެންޓަރުތަކުގެ ޚިދުމަތް ވަލްނަރެބަލް ޒުވާން އަންހެނުންނަށާއި ފިރިހެނުންނަށް ފޯރުކޮށްދިނުމުގެ އިތުރުން، އިކޮނޮމިކް މިނިސްޓްރީގެ ކެރިއަރ ޕޯޓަލްއަށް އެޓް ރިސްކް ޒުވާނުން ހިމެނުމަށް ކޯޑިނޭޓްކުރުން ހިމެނެއެވެ.\nޒުވާނުން ބާރުވެރިކޮށް، ވަޒީފާގެ ބާޒާރުގައި ޒުވާނުންގެ ހިއްސާ އިތުރުކުރުމަށް ޔޫތު މިނިސްޓްރީ އާއި އިކޮނޮމިކް މިނިސްޓްރީއިން އަންނަނީ ގިނަ މަސައްކަތްތަކެއް ކުރަމުންނެވެ. އެގޮތުން، ސްޓެރެޓެޖިކް އެކްޝަން ޕްލޭން 2019-2023 ގައި ކަނޑައަޅާފައިވާ ސިޔާސަތުތައް ތަންފީޒުކުރުމަށްޓަކައި މިހާރުވެސް ގިނަ މަސައްކަތްތަކެއް ކުރެވެއެވެ.


SunOnline: މިނިވަން މުއައްސަސާތަކާ ބެހޭ ކޮމިޓީން އަލީ ވަހީދާއި އަބްދުއްރަހީމް އަބްދުﷲ އިސްތިއުފާ ދެއްވައިފި\nމިނިވަން މުއައްސަސާތަކާ ބެހޭ ކޮމިޓީން އަލީ ވަހީދާއި އަބްދުއްރަހީމް އަބްދުﷲ އިސްތިއުފާ ދެއްވައިފި\nހައްވާ ލުބްނާ 10 Aug 2010, 10:20\nރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގައި ހިމެނިވަޑައިގަންނަވާ ޑީއާރްޕީއަށް ނިސްބަތްވެވަޑައިގަންނަވާ ތޮއްޑޫ ދާއިރާގެ މެމްބަރު އަލީ ވަހީދާ ޕީއޭގެ މެމްބަރު އަބްދުއްރަހީމް އަބްދުﷲ ކޮމިޓީން އިސްތިއުފާ ދެއްވައިފި އެވެ.\nޑީއާރްޕީގެ އެއް ނައިބު ލީޑަރު ކަމުގައިވާ އަލީ ވަހީދު މިނިވަން މުއައްސަސާތަކާ ބެހޭ ކޮމިޓީން އިސްތިއުފާ ދެއްވިކަން ވަނީ ސަންއެފްއެމަށް މިއަދު ކަށަވަރުކޮށްދެއްވައިފަ އެވެ. އެހެން ނަމަވެސް، އެއީ ކޮން ސަބަބަކާ ހުރެ ކަމެއް އޭނާ ވިދާޅުވެއްނުވެ އެވެ. އަލީ ވަހީދު ވިދާޅުވީ، މިވަގުތު އެކަމާ ގުޅޭ ގޮތުން އެއްވެސް އެއްޗެއް ވިދާޅުވެވެން ނެތް ކަމަށެވެ.\nއަބްދުއްރަހީމް އިސްތިއުފާ ދެއްވިކަން ވެސް ސަންއެފްއެމަށް ވަނީ ކަށަވަރުވެފަ އެވެ. އެހެން ނަމަވެސް، އިސްތިއުފާދެއްވި ސަބަބު ހޯދުމަށް ދެފަހަރު ގުޅާލުމުން ވެސް އަބްދުއްރަހީމް ވިދާޅުވީ، އެއްވެސް އެއްޗެއް ވިދާޅުވާން ބޭނުންވެވަޑައިނުގަންނަވާ ކަމަށެވެ. އަދި މި ވަގުތު ހުންނެވީ ބައްދަލުވުމެއްގައި ކަމަށް ވިދާޅުވެ، ފޯނު ކަނޑުއްވާލައްވައިފަ އެވެ.\nމައުލޫމާތު ލިބިފައިވާ ގޮތުގައި ވާދަވެރި އިދިކޮޅު ދެ ޕާޓީގެ މެމްބަރުން އެ ކޮމިޓީން އިސްތިއު ފާދެއްވާފައި މިވަނީ، މަޖިލީހުގެ އަޣުލަބިއްޔަތުން މިއަދު ފާސްކޮށްފައިވާ ފަނޑިޔާރުންގެ ބިލުގެ މައްސަލައަކާ ގުޅިގެންނެވެ. ނަމަވެސް، އެއީ ކޮން މައްސަލައެއް ކަމެއް އަދި ސާފުވާ ގޮތް ވަނީ ނުވެފަ އެވެ.


Ingireysi Bodu Vazeeru India Ah Vadaigannavanee - Vaguthu\nއިނގިރޭސި ވިލާތުގެ ބޮޑު ވަޒީރު، ބޯރިސް ޖޯންސަން ރަސްމީ ދަތުރުފުޅެއްގައި އިންޑިއާއަށް ވަޑައިގަންނަވަން ނިންމައިފިއެވެ.\nބޮޑުވަޒީރު އިންޑިއާ އަށް ވަޑައިގަތުމަށް ހަމަޖެހިފައި ވަނީ އަންނަ ހޯމަ ދުވަހުއެވެ.\nޖޯންސަން ބޮޑުވަޒީރު ކަމާ ހަވާލުވެ ވަޑައިގެންނަވީ 2019 ވަނަ އަހަރުގައެވެ. މިއީ މަގާމާ ހަވާލުވެވަޑައިގެންނެވި ފަހުން އިންޑިއާއަށް ކުރައްވާ ފުރަތަމަ ދަތުރުފުޅެވެ. މިއީ މި އަހަރުގެ ޖެނުއަރީ މަހު ކުރައްވަން ތާވަލް ކުރެވުނު ދަތުރެކެވެ.\nނަމަވެސް، އިނގިރޭސި ވިލާތުގެ ހާލަތު ހުރި ގޮތުން ދަތުރު ފަސް ކުރެެއްވީއެވެ.\nޖޯންސަން އިންޑިއާ އަށް ވަޑައިގަންނަވާ އިރު، އިންޑިއާގެ ހާލަތު ވެސް އޮތީ ވަރަށް ގޯސްކޮށެވެ. އިންޑިއާގައި ވަރަށް ހަލުވިކަމާ އެކު ކޮވިޑް-19 ފެތުރެމުންދާތީ ޖޯންސަން ކުރިން ރޭއްވެވި ހަތަރު ދުވަހުގެ ދަތުރު ވަނީ އެއް ދުވަހުގެ ދަތުރަކަށް ބަދަލު ކުރައްވައިފައެވެ.\nއިންޑިއާއެކޭ އެއްގޮތަށް އިނގިރޭސި ވިލާތުގައި ވެސް ކޮވިޑް-19 ގެ ބަލިމަޑުކަން އިންތިހާ އަށް އެބައޮތެވެ. ގައުމުގެ އިގްތިސާދު ވެސް ވަނީ ބަލިކަށިވެފައެވެ.\nޖީންސަންގެ މި ދަތުރުފުޅުގައި އިންޑިއާގެ ބޮޑުވަޒީރު ނަރެންދުރަ މޯދީއާ ބައްދަލް ކުރައްވާއިރު، ދެގައުމުގެ ދެމެދުގައި ވާހަކަ ދެއްކުމަށް ހަމަޖެހިފައި ވަނީ އިގްތިސާދު ހަރުދަނާ ކުރުމަށާއި، އަސްކަރީ، ސިއްހީ ދާއިރާގެ ގުޅުން ބަދަހި ކުރުމާ ގުޅޭ ގޮތުންނެވެ. އޭގެ އިތުރުން ދުނިޔޭގެ ފިނި ހޫނުމިނަށް އަންނަމުންދާ ބަދަލު ފަދަ ތިމާވެއްޓާ ގުޅުންހުރި މައުލޫތައް ވެސް ހިމެެނެއެވެ.


مادة التوحيد ٦ (ف 1 ، د 12 – ބޮޑު ކުފުރުގެ އެހެނިހެން ބައިތައް) – DhiSalafiyyah\n﴿وَالَّذِينَ كَفَرُوا عَمَّا أُنذِرُوا مُعْرِضُونَ﴾ [سورة الأحقاف ٣]\nމާނައީ: “އަދި ކާފިރުވި މީހުންނީ އެބައިމީހުންނަށް އިންޛާރުކުރައްވާ ކަންތަކަށް ފުރަގަސްދޭ ބަޔެކެވެ.”\nފަސްވަނަ ބާވަތް: ނިފާޤުކަމުގެ ކުފުރު\n﴿ذَٰلِكَ بِأَنَّهُمْ آمَنُوا ثُمَّ كَفَرُوا فَطُبِعَ عَلَىٰ قُلُوبِهِمْ فَهُمْ لَا يَفْقَهُونَ﴾ [سورة المنافقين ٣]\nމާނައީ: އެއީ އެބައިމީހުން (އެބަހީ: މުނާފިޤުން) އީމާންވެ، ދެން އެއަށް ފަހު ކާފިރުވީކަމުގެ ސަބަބުންނެވެ. ފަހެ، އެބައިމީހުންގެ ހިތްތަކުގައިވަނީ ސިއްކަޖައްސަވާފައެވެ. ފަހެ، އެބައިމީހުންނަކަށް ނުވިސްނެއެވެ.”\n* ފުރަގަސްދިނުމުގެ ކުފުރަކީ އިސްލާމްދީނަށް އެއްކޮށް ފުރަގަސް ދިނުމެވެ. އަދި އެދީން އުނގެނުމާއި އެދީނާ އެއްގޮތަށް ޢަމަލުކުރުން އެއްކޮށް ދޫކޮށްލުމެވެ.\n* ނަބިއްޔާ صلى الله عليه وسلم އެކަލޭގެފާނުގެ އަރިހުގައިވީ މީސްތަކުން އެއްކުރައްވާފައިވާ، ﷲ ގެ އެއްކައުވަންތަކަމަށް ގޮވާލާ އެކަމަށް އިޤުރާރުވުމަށް ދަޢުވަތުދެއްވިއެވެ.\nފަހެ، އެހިނދު އަބޫ ލަހަބު ބުންޏެވެ.\n“ކަލޭގެފާނަށް ހަލާކު ހުއްޓެވެ! އަހަރުމެން ތިޔަ ޖަމާކުރީ ތިކަމަށް ހެއްޔެވެ؟”\nއަދި އެކަލޭގެފާނު ދެއްކެވި ވާހަކަތައް އޭނާ ޤަބޫލެއް ނުކުރިއެވެ.  އަބޫ ލަހަބު އެ ކުރި ފަދަ ޢަމަލުތަކަށް ކިޔަނީ ޙައްޤަށް ފުރަގަސް ދިނުމެވެ. އެއީ ކުފުރުގެ ބާވަތެކެވެ.\n* މުސްލިމަކަށް މީހަކު ޙައްޤަށް ގޮވާލައިފިނަމަ އެގޮތަށް ތަބާވުން ހުއްޓެވެ. އަދި ފާފަވެރިވެގަތުމާއި ބޮޑާކަން އިސްކޮށް އެކަމަށް ފުރަގަސްދީގެން ނުވާނެއެވެ. އޭގެ ސަބަބުން އޭނާ އަބާއްޖަވެރިވެގެން ދާނެއެވެ.\nفَذَكِّرْ إِن نَّفَعَتِ الذِّكْرَىٰ ﴿٩﴾ سَيَذَّكَّرُ مَن يَخْشَىٰ ﴿١٠﴾ وَيَتَجَنَّبُهَا الْأَشْقَى ﴿١١﴾ الَّذِي يَصْلَى النَّارَ الْكُبْرَىٰ ﴿١٢﴾ [سورة الأعلى]\nމާނައީ: “ފަހެ، ހަނދުމަކޮށްދިނުން މަންފާކުރާނަމަ، ކަލޭގެފާނު ހަނދުމަކޮށްދެއްވާށެވެ. (9) (ﷲ އަށް) ބިރުވެތިވާ މީހާ ހަނދުމަކޮށް އުޅޭނެއެވެ. (10) އަދި އަބާއްޖަވެރިކަން އެންމެ ބޮޑުމީހާ އެކަމުން ދުރުހެލިވާނެއެވެ. (11) އެމީހާއީ، ބޮޑުވެގެންވާ ނަރަކައަށް ވަންނާނޭ މީހެކެވެ. (12)”\n* ނިފާޤުކަމަކީ އިސްލާމްކަން ފާޅުކޮށްފައި ކުފުރު ވަންހަނާކުރުމެވެ. އެއީ މިސާލަކަށް:\nމީހަކު އިސްލާމްކަން ފާޅުކުރެއެވެ. އަދި މުސްލިމުންނާއެކު ނަމާދުވެސް ކުރެއެވެ. އެހެނަސް އޭނާ ﷲއަށް އީމާނެއް ނުވެއެވެ. އަދި އެއިލާހުގެ ޝަރީޢަތް ދެކެ ރުޅިއާދެއެވެ. އެފަދަ މީހަކު ކުރާ ނަމާދަކުން އެމީހަކަށް ފައިދާ އެއް ނުކުރާނެއެވެ. އަދި ހަމައެކަނި މުސްލިމު ނަމެއް ކިޔައިގެން އުޅުނަކަސް އެފަދަ މީހަކަށް ފައިދާއެއް ނުކުރާނެއެވެ.\nނިފާޤުކަމުގެ ކުފުރަކީ މިއީއެވެ.\nފުރަގަސްދިނުމުގެ ކުފުރަކީ ކޮބާ ހެއްޔެވެ؟ އެކަމުގެ ދަލީލު ބަޔާންކުރާށެވެ.\nމިސާލާއެކު ނިފާޤުކަން ބަޔާންކުރާށެވެ.\nނަބިއްޔާ صلى الله عليه وسلم ޤުރައިޝުންނަށް އިސްލާމްދީނަށް ދަޢުވަތު ދިނުމުން އަބޫ ލަހަބަ ކާފިރުވިއެވެ. އެއީ ކުފުރުގެ ކޮން ބާވަތެއް ހެއްޔެވެ؟\nމުސްލިމަކަށް ޙައްޤަށް ތަބާވުމަށް މީހަކު ގޮވާލުމުން އޭނާ ޢަމަލުކުރަންވީ ކިހިނެތް ހެއްޔެވެ؟\nމުނާފިޤުކަމުގެ ނަތީޖާއަކީ ކޮބާ ހެއްޔެވެ؟ އެފަދަ މީހަކު ކުރާ ނަމާދަކުން ނުވަތަ ހިފާ ރޯދައަކުން އޭނާއަށް ފައިދާ ކުރާނެ ހެއްޔެވެ؟\nމީހަކު އިސްލާމްކަން ފާޅުކުރެއެވެ. އެހެނަސް އޭނާ ﷲއަށް އީމާނެއް ނުވެއެވެ. އެފަދަ މީހަކީ ކޮންކަހަލަ މީހެއް ހެއްޔެވެ؟\nނިފާޤުކަމުގެ ކުފުރުގެ ދަލީލު ބަޔާންކުރާށެވެ.\n ބައްލަވާ: صحيح البخاري، رقم الحديث: 4971


މާޒިޔާ ބަލިކޮށް ޔޫތު މުބާރާތުގެ އެއް ވަނަ އަށް ޓީސީ\nޔޫތު ޗެމްޕިއަންޝިޕް ފުޓްބޯޅަ މުބާރާތުގައި އިއްޔެ ހަވީރު ކުޅުނު މެޗުން މާޒިޔާ އަތުން 2-0 އިން މޮޅުވެ ޓީސީ ސްޕޯޓްސް ކްލަބް ލީގުގެ އެއް ވަނަ އަށް އަލުން ޖެހިލައިިފި އެވެ.\nސެންޓޭގެ ހަތަރު ލަނޑާ އެކު ޓީސީ ދެ ވަނަ އަށް\nއަލީ ފާސިރު (ސެންޓޭ) ޖެހި ހަތަރު ލަނޑާ އެކު އެކު 6-1 އިން ވިކްޓަރީ ބަލިކޮށް އުރީދޫ ދިވެހި ޕްރިމިއާ ލީގުގެ ދެ ވަނަ އަށް ޓީސީ ސްޕޯޓްސް ކްލަބް ޖެހިލައިފި އެވެ.\nސެންޓޭގެ ދެ ގޯލުން ޓީސީ ދެ ވަނަ އަށް\nއުރީދޫ ދިވެހި ޕްރިމިއާ ލީގުގައި ރޭ ނިއު ރޭޑިއަންޓް 2-0 އިން ބަލިކޮށް ޓީސީ ސްޕޯޓްސް ކްލަބް ތާވަލުގެ ދެ ވަނަ މަގާމަށް އެރިއިރު، ހަތަރު ވަނަ އަށް އަރަން ލިބުނު ފުރުސަތު ނިއު އަށް ގެއްލިއްޖެ އެވެ.\nޔޫތު ޗެމްޕިއަންޝިޕުގެ އެއް ވަނައިގައި ޓީސީ\nޔޫތު ޗެމްޕިއަންޝިޕް ފުޓްބޯޅަ މުބާރާތުގެ ކުޅުން މެދުކެނޑުމަކަށް ފަހު މިއަދު ފަށާއިރު އެއް ވަނައިގައި މި ވަގުތު އޮތީ ޓީސީ ސްޕޯޓްސް ކްލަބެވެ.\nއީގަލްސް މޮޅުވެ، މާޒިޔާއާ ގާތަށް ޖެހިލައިފި\nޓީސީ ސްޕޯޓްސް ކްލަބް 1-0 އިން ބަލިކޮށް އުރީދޫ ދިވެހި ޕްރިމިއާ ލީގުގެ އެއް ވަނައިގައި އޮތް މާޒިޔާއާ ދެމެދު އޮތް ފަރަގު ކްލަބް އީގަލްސް އިން މިރޭ ހަ ޕޮއިންޓަށް ކުޑަކޮށްފި އެވެ.\nދާދު އަށް ކުޅެން ނުކުމެވޭނީ އަންނަ މަހު\nމި މަހު އެއް ވަނަ ދުވަހު މާލޭގައި ބަންގްލަދޭޝްއާ ދެކޮޅަށް ކުޅުނު ރަހުމަތްތެރިކަމުގެ މެޗުގައި ލިބުނު އަނިޔާ އިން ރަނގަޅުވެ މަހެއްހާ ދުވަސް ތެރޭ ކުޅުމަށް އެނބުރި އާދެވޭނެ ކަމަށް ޓީސީ ސްޕޯޓްސް ކްލަބަށް ކުޅޭ ގައުމީ ޓީމުގެ ފޯވާޑް ނާއިޒު ހަސަން (ދާދު) ބުނެފި އެވެ.\nޓީސީ އާއި އީގަލްސް ލަނޑެއް ނުޖެހި އެއްވަރުވެއްޖެ\nއުރީދޫ ދިވެހި ޕްރިމިއާ ލީގުގައި މިއަދު ހަވީރު ކްލަބް އީގަލްސް އާއި ޓީސީ ސްޕޯޓްސް ކްލަބް ލަނޑެއް ނުޖެހި އެއްވަރުވުމުން، ތާވަލުގެ ކުރީގައި ލީޑު ފުޅާކުރަން އީގަލްސް އަށް ލިބުނު ފުރުސަތު ގެއްލިއްޖެ އެވެ.\nބީޖީ ބަލިކޮށް ޓީސީ ދެ ވަނަ އަށް\nބީޖީ ސްޕޯޓްސް އަތުން 3-1 އިން މޮޅުވެ އުރީދޫ ދިވެހި ޕްރިމިއާ ލީގުގެ ދެ ވަނަ މަގާމަށް ޓީސީ ސްޕޯޓްސް ކްލަބް އަރައިފި އެވެ.\nAugust 08, 2016 1\nވެލެންސިއާ ބަލިކޮށް ޓީސީ ތިން ވަނައިގައި ހަމަޖެހިލައިފި\nއުރީދޫ ދިވެހި ޕްރިމިއާ ލީގުގައި މިއަދު 2-0 އިން ކްލަބް ވެލެންސިއާ ބަލިކޮށް ޓީސީ ސްޕޯޓްސް ކްލަބް ލީގުގެ ތިން ވަނައިގައި ހަމަޖެހިލައިފި އެވެ.\nނިއު ބަލިކޮށް ޓީސީ ތިން ވަނަ އަށް\nނިއު ރޭޑިއަންޓް 3-0 އިން މިރޭ ބަލިކޮށް އުރީދޫ ދިވެހި ޕްރިމިއާ ލީގުގެ ތާވަލުގެ ތިން ވަނަ މަގާމަށް ޓީސީ ސްޕޯޓްސް އަރައިފި އެވެ.\nވިކްޓަރީ ބަލިކޮށް ޓީސީ ދެ ވަނަ އަށް\nވިކްޓަރީ ސްޕޯޓްސް ކްލަބް އަތުން 1-0 އިން މޮޅުވެ އުރީދޫ ދިވެހި ޕްރިމިއާ ލީގުގެ ދެ ވަނަ މަގާމަށް ޓީސީ ސްޕޯޓްސް އަރައިފި އެވެ.\nއައްމަޑޭ ޓީސީ އަށް ސޮއިކޮށްފި\nނިއު ރޭޑިއަންޓުގެ ކުރީގެ ކެޕްޓަން އަދި ތަޖުރިބާކާރު މިޑްފީލްޑަރު އަހުމަދު މުހައްމަދު (އައްމަޑޭ) ޓީސީ ސްޕޯޓްސް ކްލަބަށް ސޮއިކޮށްފި އެވެ.\nޓީސީ ބަލިކޮށް މާޒިޔާ އަށް ހަތަރު ޕޮއިންޓުގެ ލީޑެއް\nމުހައްމަދު އުމެއިރުގެ ދެ ލަނޑާ އެކު، ވާދަވެރި ޓީސީ ސްޕޯޓްސް 2-1 އިން ބަލިކޮށް އުރީދޫ ދިވެހި ޕްރިމިއާ ލީގުގެ އެއް ވަނައިގައި ހަތަރު ޕޮއިންޓުގެ ލީޑެއް މާޒިޔާ ސްޕޯޓްސް އެންޑް ރިކްރިއޭޝަނުން މިރޭ ނަގައިފި އެވެ.\nނިއުއާ އެއްވަރުވެ ޓީސީ އަށް ފުރުސަތު ގެއްލިއްޖެ\nއުރީދޫ ދިވެހި ޕްރިމިއާ ލީގުގައި މިރޭ ނިއު ރޭޑިއަންޓާ 1-1 އިން އެއްވަރުވެ ލީގުގެ ދެ ވަނަ އަށް އަރަން ލިބުނު ފުރުސަތު ޓީސީ ސްޕޯޓްސް ކްލަބަށް ގެއްލިއްޖެ އެވެ.\nJuly 06, 2016 2\nޓީސީއާ އެކު ސެންޓޭގެ ވިދުން ގަދަވެއްޖެ\nނިއު ރޭޑިއަންޓާ އެކު 2014 ވަނަ އަހަރުގެ އަލީ ފާސިރު (ސެންޓޭ) ދެއްކި ކުޅުން މިދިޔަ އަހަރު ތަކުރާރު ނުކުރެވުމުން އޭނާގެ ސަޕޯޓަރުން ތިބީ މާޔޫސްވެފަ އެވެ. އަނިޔާ އާއި ތަފާތު ސަބަބުތަކާ ހުރެ އޭނާ މިދިޔަ ސީޒަނުގައި ހުރީ ފޯމުން ކަޓައިފަ އެވެ. އެކަމަކު ޓީސީ ސްޕޯޓްސްއާ އެކު މި ސީޒަނުގައި އޭނާ މި ވަނީ އަނެއްކާ ވެސް ވިދަން ފަށައިފަ އެވެ.\nވަރުގަދަ މާޒިޔާ ބަލިކޮށް ޓީސީ ދެ ވަނަ އަށް\nއުރީދޫ ދިވެހި ޕްރިމިއާ ލީގުގައި މިރޭ ވަރުގަދަ މާޒިޔާ ސްޕޯޓްސް އަތުން 3-2 އިން މޮޅުވެ ޓީސީ ސްޕޯޓްސް ކްލަބްގެ ލީގު ދެ ވަނަ އަށް ޖެހިލައިފި އެވެ.\nޓީސީ ބަލިކޮށް ވެލެންސިއާ ތިން ވަނަ އަށް އަރައިފި\nތިން ޕެނަލްޓީ ފެނިގެން ދިޔަ މެޗުން، ޓީސީ ސްޕޯޓްސް 3-2 އިން ބަލިކޮށް އުރީދޫ ދިވެހި ޕްރިމިއާ ލީގުގެ ތިން ވަނަ މަގާމަށް ކްލަބް ވެލެންސިއާ މިރޭ އަރައިފި އެވެ.


Pakistan: media aa beerahtehi gaumeh - Hali News\nޕާކިސްތާން: ނޫސްވެރިކަމާ ބީރައްޓެހި ގައުމެއް\n03 May 2021, 10:00\nޕާކިސްތާންގައި ނޫސްވެރިންގެ މިނިވަންކަން ހަނިކުރުމަށް ދޭ އިރުޝާދުތަކާއި ގަވާއިދުތަކާ ދެކޮޅަށް އެގައުމުގެ އިސް ނޫސްވެރިން ކަންބޮޑުވުން ފާޅުކޮށްފިއެވެ. އެންމެ ފަހުގެ އިރުޝާދުގައި ނޫސްވެރިންނަށް އަންގާފައި ވަނީ ކުރިއަށްދާ ސަރުކާރު ބައްދަލުވުންތައް މީޑިއާއިން ރިޕޯޓް ނުކުރުމަށެވެ.\nޕާކިސްތާންގައި ނޫސް މީޑިއާ ކޮންޓްރޯލް ކުރާ އިދާރާއަކީ، ޕާކިސްތާން އިލެކްޓްރޯނިކް މީޑިއާ ރެގިއުލޭޓްރީ އޮތޯރިޓީ (ޕެމްރާ) އެވެ. ޕެމްރާއިން ނޫސްވެރިންނަށް އަންގާފައި ވަނީ ކެބިނެޓުން ނިންމާ ނިންމުންތައް ރިޕޯޓް ކުރުމުގައި ސަމާލު ވުމަށެވެ. އަދި އިތުރަށް ރިޕޯޓް ކުރުމުގެ ބަދަލުގައި ކެބިނެޓުން ދޭ ލިޔުންތަކުގައި ހުންނަ މިންވަރަށް ރިޕޯޓް ކޮށް ނޫސްވެރިޔާގެ އަމިއްލަ ހިއްސަށް ބިނާކޮށް ލިޔުންތައް ނުލިޔުމަށެވެ.\nޕާކިސްތާންގެ ބްރޯޑްކާސްޓް މީޑިއާގެ އިސް ފަރާތްތަކުން ވަނީ ޕެމްރާއިން ދޭ "ކެބިނެޓްގެ ނިންމުންތައް ރިޕޯޓް ކުރުމުގެ އިރުޝާދާ" ދެކޮޅަށް ވާހަކަ ދައްކާފައެވެ.\nޕެމްރާ މަސައްކަތް ކުރަނީ ސެންސަރު ކުރާ ވަސީލަތެއްގެ ގޮތުގައި ކަމަށް އިލެކްޓްރޯނިކް މީޑިއާ އެޑިޓަރޒް އެންޑް ޑައިރެކްޓަރޒް އެސޯސިއޭޝަންގެ ރައިސް އަޒުހަރު އައްބާސް ވިދާޅުވިއެވެ. އޭނާ ވިދާޅުވިގޮތުގައި ކެބިނެޓުން ނިންމާ ނިންމުންތައް އާންމު ފައިދާއަށް ރިޕޯޓް ކުރުމުގެ ޒިންމާ އަކީ ނޫސްވެރިންގެ ޒިންމާއެކެވެ. ކަމެއް ސާފުކުރުމަށް މަސްއޫލުވެރިއަކު އަރިހު ސުއާލު ދެންނެވުމުން ހަން ހާމަކޮށް ވާހަކަ ދައްކަވާކަށް ބޭނުންފުޅު ނުވާތީ، އެކަމުގެ ތަފްސީލް ގެނެސްދޭން ޖެހެނީ ނޫސްވެރިޔާއަށެވެ.\nއަޒްހަރު އައްބާސް ވިދޅުވާ ގޮތުގައި އިމްރާން ޚާން ވެރިކަމަށް ވަޑައިގަތް ފަހުން މިފަދަ މައްސަލަތައް ވަނީ އިތުރު ވެފައެވެ.\nޕާކިސްތާން ވަނީ އިންޓަރނެޓްގެ މިނިވަންކަމުގައިވެސް ފަހަތަށް ގޮސްފައެވެ. އިންޓަރނެޓްގައި މީހުން ދައްކާ ވާހަކަތަކާއި މީސްމީޑިއާއާއި ބްލޮގްތަކާއި ވެބްސއިޓްތައް ބަންދުކުރުމަކީ އާދައިގެ ކަމެކެވެ.\nޕާކިސްތާނުން ސައިބަރކްރައިމް ލޯ ބޭނުންކޮށްގެން ފިޔަވަޅު އަޅަމުންދާ މައްސަލަ ވެސް އޭނާ ކުށްވެރިކުރެއްވިއެވެ.\nމިއަދު ފާހަގަ ކުރާ ވަރލްޑް ޕްރެސް ފްރީޑޮމް ޑޭއާ ދިމާކޮށް، ޕާކިސްތާންގެ މީޑިއާ ލީގަލް ރިވިއު 2020 ވަނީ ޝާއިއުކޮށްފައވެ. މީގައި މައިގަނޑު ގޮތެއްގައި ބުނެފައިވަނީ، ޕާކިސްތާންގައި ގެންގުޅޭ ގާނޫނީ އޮނިގަނޑަކީ މީޑިއާގެ މިނިވަންކަމާ ހަތުރު މިންގަޑެއް ކަމަށެވެ.


Meehakau hatharu faharah marun salaamaui veejje!\nމީހަކު ހަތަރު ފަހަރަށް މަރުން ސަލާމަތްވެއްޖެ\nއިނގިރޭސި ވިލާތު ޗެރިޓީ މަސައްކަތް ކުރާ މީހަކު ކޮރޯނާވައިރަހާއި ޑެންގީ އަދި މެލޭރިޔާ ޖެހި ރަނގަޅުވިތާ މާ ގިނަ ދުވަހެއް ނުވެ އަނެއްކާ ވިހަގަދަ ހަރުފައެއް ވިހަލައިގެން މިހާރު ދަނީ ފަރުވާ ދެމުންނެވެ. ނަމަވެސް ކުރީ ފަހަރު ތަކެކޭ އެއްފަދައިން މިފަހަރު ވެސް އޭނާގެ ފުރާނަ ވަނީ ވަރަށް އާދަޔާޚިލާފު ގޮތަކަށް ސަލާމަތްވެފަ އެވެ.\nއިއާން ޖޯންސް ނަމަކަށް ކިޔާ މި މީހާ މިވަގުތު އުޅެނީ ޗެރިޓި މަސައްކަތްތަކެއްގައި އިންޑިޔާގެ ރާޖަސްތާނުގެ ޖޯދްޕޫރު ޑިސްޓްރިކްޓްގެ އަވަށްތަކެއްގަ އެވެ. އޭނާ ގަޔަށް ހަރުފަ ވިހަލީ އެ ހިސާބުގަނޑުގައި އުޅެނިކޮށެވެ. އަދި މިހާރު އެޑްމިޓްކޮށްފައި އޮތީ ޖޯދްޕޫރު ސިޓީގެ ހޮސްޕިޓަލެއްގަ އެވެ.\nއިއާން އަށް ފަރުވާ ދެމުންދާ ހޮސްޕިޓަލުން ވާހަކަ ދެއްކި ޑރ. އަބީޝެކް ޓާޓާރް ވިދާޅުވި ގޮތުގައި މިދިޔަ ހަފުތާގައި އިއާން އެ ހޮސްޕިޓަލަށް ގެނައީ ހަރުފައެއް ވިހަލައިގެން ހާލު ބޮޑުވެގެންނެވެ. އެންމެ ކުރިން ޑޮކްޓަރުން ހީކުރީ އޭނާއަށް ކޮވިޑް ޖެހިފައިވާ ކަމަށެވެ. އޭނާ އަކީ ކުރިން ކޮވިޑް ޖެހި ފަސޭހަ ވެފައިވާ މީހަކަށް ވިޔަސް އަލުން ބަލި ޖެހުނީ ކަމަށް ޑޮކްޓަރުންނަށް ޝައްކުވި އެވެ. ނަމަވެސް ޓެސްޓް ކުރިއިރު ކޮވިޑަށް އޭނާ ނެގެޓިވް ކަމަށް އަބީޝެކް ވިދާޅުވި އެވެ.\nހަރުފަ ވިހަލައިގެން ލޯ ފުސްވެ ހިނގަން އުނދަގޫވެ ވަރަށް ގިނަ މައްސަލަތައް އިއާނަށް ކުރިމަތިވީ ނަމަވެސް އޭނާގެ ހާލު ރަނގަޅު ކަމަށް ވެސް ޑޮކްޓަރު ވިދާޅުވި އެވެ. އިއާންގެ ދަރިފުޅު ސެބް ޖޯންސް ބުނީ އޭނާގެ ބައްޕަ އަކީ ވަރަށް ވަރުގަދަ އަށް ބަލިތަކާ ހަނގުރާމަކުރާ ހަނގުރާމަވެރިއެއް ކަމަށެވެ.\n"ބައްޕައަށް ކޮވިޑް ޖެހުމުގެ ކުރިން މެލޭރިއާ ޖެހުނު. އަދި އޭގެ ފަހުން ޑެންގީ ޖެހުނު. ފަހުން ކޮވިޑް ޖެހިގެން ވެސް އެހާ ބޮޑުވަރުވި. ކޮންމެ ފަހަރަކު ވެސް ބައްޕަގެ ހާލު ވަރަށް ދެރަވެފައި ރަނގަޅުވީ. މިފަހަރު ހަރުފަ ވިހަލައިގެން ވެސް އެހާ ބޮޑުވަރު ވެފައި ވެސް ބައްޕަގެ ފުރާނަ ވަނީ ސަލާމަތް ވެފައި،" އިއާންގެ ދަރިފުޅު ބުންޏެވެ.\nއިއާން އިންޑިޔާ އަށް ގޮސް އުޅެނީ ބަނޑުހައިހޫނުކަމުގައި އުޅޭ ނިކަމެތިންނަށް އެހީތެރިކަން ފޯރުކޮށްދިނުމުގެ މަސައްކަތްތަކެއް ކުރުމަށެވެ.\nމާސްކާ ނޭޅުމުން ފްލައިޓުން ބާލައި ހައްޔަރުކޮށްފި


Masthuvaa thaketheege bodu networkeh athulaigane haiy meehak...\nމަސްތުވާތަކެތީގެ ބޮޑު ނެޓްވޯކެއް އަތުލައިގަނެ ހަތް މީހުން ހައްޔަރުކޮށްފި\n8 މަސް,3ހަފްތާ,3ދުވަސް, 18 ގަޑި, 57 މިނެޓް, 39 ސިކުންތު ކުރިން 1860އަލީ ޝިފާޒް\nފުލުހުން މީގެ ކުރިން ހިންގި އޮޕަރޭޝަނެއްގައި އަތުލައިގަތް މަސްތުވާ ތަކެތި.\nފުލުހުން ހިންގި ޚާއްސަ އޮޕަރޭޝަނެއްގައި މަސްތުވާތަކެތީގެ ބޮޑު ނެޓްވޯކެއް އަތުލައިގަނެ ހަތް މީހުން ހައްޔަރުކޮށްފިއެވެ.\nއިސްކަންދަރު ކޮށީގައި ބޭއްވި ނޫސްވެރިންގެ ބައްދަލުވުމުގައި ޑްރަގު އެންފޯސްމެންޓް ޑިޕާޓްމެންޓްގެ ހެޑް އިނިސްޕެކްޓަރ އޮފް ޕޮލިސް ރަޖްނީ ޝުއައިބު ވިދާޅުވީ، ފުލުހުން ހިންގި ޚާއްސަ އޮޕަރޭޝަނެއްގައި މާލެ އާއި ރ. އިނގުރައިދޫ އަށް މަސްތުވާތަކެތި އެތެރެކޮށް، ވިޔަފާރިކުރާ ކަމުގެ ތުހުމަތުގައި ބަޔަކު ހައްޔަރުކޮށް މަސްތުވާތަކެތި އަތުލައިގެންފައިވާ ކަމަށެވެ.\nމި މައްސަލާގައި މާފަންނު ހެޕީވިލާގެ ބަލައި ފާސް ކުރިއިރު އެ ގެއިން ބައި ކިލޯ އަށް ވުރެ ގިނަ މަސްތުވާތަކެތި ފެނިފައިވާ ކަމަށާއި އެ ތަކެތީގެ މަގުމަތީ އަގު ފަސް ލައްކަ ރުފިޔާ އަށް އަރާނެ ކަމަށް ރަޖްނީ ވިދާޅުވިއެވެ. ރަޖުނީ އިތުރަށް ވިދާޅުވީ، މި މައްސަލައިގައި މާލެއިން ހައްޔަރުކޮށްފައިވަނީ މާލެއިން މަސްތުވާތަކެތި އިނގުރައިދޫ އަށް ފޮނުވުމުގައި އިސްކޮށް ހަރަކާތްތެރިވާ މީހުންނާއި، އެމީީހުނާއި އެކު މި ކަމުގައި ބައިވެރިވާ މީހުންކަމަށެވެ.\nމި މައްސަލައިގައި އިނގުރައިދޫގެ ދެ ގެއެއް ފާސް ކުރިއިރު އެ ތަންތަނުން ވެސް މަސްތުވާތަކެއްޗާއި މަސްތުވާތަކެތި ބަންދުކުރާ އާލާތްތައް ފެނުނުކަމަށާއި، އެމައްސަލައިގައި މާލެއިންނާއި އިނގުރައިދޫން ހަތް މީހަކު ހައްޔަރު ކޮށްފައިވާ ކަމަށްވެސް ރަޖުނީ ވިދާޅުވިއެވެ. އަދި އިނގުރައިދޫއިން މަސްތުވާތަކެތީގެ ވިޔަފާރި ކުރުމުގައި އިސްކޮށް މަސައްކަތް ކުރީ އަންހެނެއްކަމަށްވެސް ރަޖުނީ ފާހަގަކުރެއްވިއެވެ. މި އެންމެންނަކީވެސް މަސްތުވާތަކެތި ބޭނުންކުރުމުގަޔާއި، ވިޔަފާރީގައި އުޅޭކަމުގެ ކުށުގެ ރެކޯޑް އޮންނަ މީހުންކަންވެސް ޑްރަގް އިންފޯސްމަންޓް ޑިޕާޓްމެންޓްގެ ވެރިޔާ ވިދާޅުވިއެވެ.\nމީގެ އިތުރުން މި މަހުގެ ވިހި ވަނަ ދުވަހުގެރޭ ސޯސަން މަގުގައި ފުލުހުން ހިންގި ޚާއްސަ އޮޕަރޭޝަނެއްގައި، މަޖީދިއްޔާ ސުކޫލް ކައިރިން ހަތަރު މީހަކު ބަލާ ފާސްކުރިއިރު ބައި ކިލޯގެ މަސްތުވާ ތަކެތި ފެނިފައިވާ ކަމަށާއި ، އެ ހަތަރު މީހުންވެސް ހައްޔަރުކޮށްފައިވާކަމަށް ރަޖުނީ ވިދާޅުވި. އަދި އަވަސް މުސްތަޤުބަލެއްގައި މި މައްސަލަތަކުގެ ތަހުގީގު ނިންމާ ޕްރޮސިކިއުޓަރ ޖެނެރަލްގެ އޮފީހަށް ފޮނުވާނެކަމަށްވެސް އޭނާ ވިދާޅުވިއެވެ.\nއަދި ގޭގެ ކުއްޔަށް ދިނުމުގަޔާއި ކުދިން ބޭތިއްބުގައި ވަރަށް ބޯޑަށް ސަމާލުވެލެއްވުމަށްވެސް ޑްރަގް އިންފޯސްމަންޓް ޑިޕާޓްމެންޓްގެ ވެރިޔާ ރަޖުނީ ޝުއައިބު ވަނީ އިލްތިމާސްކޮށްފައެވެ.\nޔޫތުސިޓީ މެޑަމް ފާތުން


SunOnline: Dhe dhuvahah fahu Hong Kong Airport alun hulhuvaifi\nދެ ދުވަހަށްފަހު ހޮންކޮންގް އެއާޕޯޓު އަލުން ހުޅުވައިފި\nހޮންކޮންގް އެެއާޕޯޓުގައި ފުލުހުން ހަރަކާތްތެރި ވަނީ --- ފޮޓޯ/ ގެޓީީ\nހޮންކޮންގް (އޮގަސްޓު 14): އޭޝިޔާގެ މާލީ ނާރެސް އަދި ވިޔަފާރީގެ މައި މަރުކަޒެއްގެ ގޮތުގައި ބެލެވޭ ހޮންކޮންގް އިންޓަނޭޝަނަލް އެއާޕޯޓުގައި ކުރިއަށްދާ މުޒާހަރާތަކާ ގުޅިގެން ދެ ދުވަހަށް އެއާޕޯޓުގެ އޮޕަރޭޝަންތައް ހުއްޓާލުމަށްފަހު، މިއަދު އަލުން އޮޕަރޭޝަންތައް ފަށައިފި އެވެ.\nހޮންކޮންގް ގައި މިދިޔަ އެޕްރީލް މަހުން ފެށީގެން ކުރަން ފެށީ ސިލްސިލާ މުޒާހަރާތައް އެއާޕޯޓުގައި ކުރަން ފެށީ މިދިޔަ ހުކުރު ދުވަހު އެވެ. އެއާއެކު ދެދުވަހަށް އެއާޕޯޓުގެ އޮޕަރޭޝަންތައް މެދުކަނޑާލަން ޖެހުނެވެ. އެގޮތުން މިދިޔަ ހޯމަ ދުވަހު ޝެޑީއުލްކޮށްފައިވާ 200 އަށް ވުރެ ގިނަ ފުލައިޓް ކެންސަލް ކުރަން ޖެހުނެވެ. އަދި އިއްޔެ މުޅިންހެން ހުރިހާ ފުލައިޓެއްގެ ދަތުރުތައް މެދު ކަނޑާލި އެވެ. ދުވާލެއްގެމައްޗަށް 1،000 އެއްހާ ފުލައިޓް ހޮންކޮންގެ އެއާޕޯޓުން ހިދުމަތް ހޯދަ އެވެ.\nމުޒާހަރާގެ ބައިވެރިންނާއި ފުލުހުންނާ މެދު ރޭވެސް ވަނީ ކުރިމަތިލުންތަކެއް ހިނގާފަ އެވެ. ހޮންކޮންގް ހޮސްޕިޓަލާ ހަވާލާދީ ސީއެންއެންއިން ރިޕޯޓުކޮށްފައިވާ ގޮތުގައި ރޭ އެއާޕޯޓުގައި ހިނގި ހަމަނުޖެހުންތަކާ ގުޅިގެން ހަ މީހަކަށް އަނިޔާވެ ހޮސްޕިޓަލުގައި އެޑްމިޓް ކޮށްފައިވަ ކަމަށެވެ.\nއެއާޕޯޓު މިއަދު ހެނދުނު ހުޅުވާފައި މިވަނީ މުޒާހަރާ ރޫޅާލަށް ހޮންކޮންގެ އޭވިއޭޝަން އޮތޯރިޓީން ކޯޓު އަމުރެއް ހޯދުމާއެކު އެވެ. ކޯޓުއަމުރާއެކު މިއަދު ހެނދުނު މުޒާހަރާގެ ބައިވެރިން ވަނީ އެއާޕޯޓުގެ ޓާމިނަލުން ހުސްކޮށްފަ އެވެ.\nހޮންކޮންގެ ފުލުހުންނާ ހަވާލާދީ ސީއެންއެން އިން ރިޕޯޓުކޮށްފައިވާ ގޮތުގައި އިއްޔެގެ ހަމަ ނުޖެހުނަތަކުގައި ފަސް މީހަކު ހައްޔަރުކޮށްފައިވެ އެވެ. އަދި ދެ ފުލުހަކަށް އަނިޔާވެފައިވާ ކަމަށެވެ.\nމުޒާހަރާގެ ބައިވެރިންގެ އަމަލުތައް ކުއްވެރިކޮށް ފުުލުހުން މިއަދު ފަތިހު ނެރުނު ނޫސްބަޔާނެއްގައި ބުނީ، މުޒާހަރައިގެ ބައިވެރިންގެ އަމަލުތަކަކީ، "ހައްދުފަހަނައަޅާފައިވާ ހަރުކަށި" އަމަލުތަކެއް ކަމަށެވެ.\nހޮންކޮންގްގައި ބޮޑެތި މުޒާހަރާތައް ފެށުނީ ސަރުކާރުން ގާނޫނު ހަދާ މަޖިލީހަށް ހުށަހެޅި ބިލަކާ ގުޅިގެންނެވެ. އޭޕްރިލް މަހުގެ 20ގައި ވޯޓަށް އަހަން އޮތް އެބިލު ފާސް ކުރި ނަމަ، ހޮންކޮންގްގައި ތިބި ކުށުގެ ތުހުމަތު ކުރެވޭ މީހުންގެ ޝަރީއަތް ކުރިއަށްގެންދިޔުމަށް އެމީހުން ޗައިނާއާ ހަވާލު ކުރެވޭނެއެވެ.\nއެ ބިލް ފާސްވެސްވެއްޖެ ނަމަ ޗައިނާގެ ނުފޫޒު އިތުރުވާނެ ކަމަށާއި އެގައުމުގެ ޝަރުއީ ނިޒާމަށް އިތުބާރު ނުކުރެވޭ ކަމަށް މުޒާހަރާގެ ބައިވެރިން ބުނެއެވެ.\nމުޒާހަރާތަކުގެ ސަބަބުން ކެރީ ލާމް ވަނީ އެބިލް ފާސް ކުރުން ފަސް ކުރަން ނިންމަވާފައެވެ. ނަމަވެސް މުޒާހަރާ ކުރާ ފަރާތްތަކުން އަދިވެސް ދަނީ ބިލް އެއްކޮށް އުވާލުމަށާއި ލާމް އިސްތިއުފާ ދެއްވުމަށް ގޮވާމުލަމުންނެވެ. އަދި ފުލުހުން ކުރާ އަނިޔާތަކަށް އެމީހުން ޖަވާބުދާރީ ކުރުވުމަށް މުޒާހަރާގެ ބައިވެރިން ގޮވާލަމުންދެއެވެ.\nހޮންކޮންގް އެއާޕޯޓުގައި މުޒާހަރާތައް ފެށީ އެސިޓީއަށް އަންނަ މީހުންނަށް މުޒާހަރާތަކާ ބެހޭ ގޮތުން މައުލޫމާތު ދިނުމަށާއި މުޒާހަރާތަކަށް އެމީހުންގެ ތާއިދު ހޯދުމަށް ކަމަށް ބުނެއެވެ.


Covid aa gulhey haradhuthah Planning Ministry in kuree rangalhah\nޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް--\nކޮވިޑާ ގުޅޭ ހަރަދުތައް ޕްލޭނިން އިން ކުރީ ރަނގަޅަށް\n16 ސެޕްޓެމްބަރ 2020 - 11:55:53\nޕްލޭނިން އެންޑް ހައުސިން މިނިސްޓްރީގެ ފަރާތުން ކޮވިޑާއި ގުޅިގެން ކުރި ހުރިހާ ހަރަދުތަކަކީ ވެސް ދައުލަތުގެ މާލިއްޔަތު ގާނޫނާއި ގަވާއިދާއި އެއްގޮތަށް ކުރި ހަރަދުތަކެއް ކަމަށް އޮޑިޓް ރިޕޯޓުގައި ބުނެފި އެވެ.\nޕްލޭނިން މިނިސްޓްރީގެ ފަރާތުން ކުރި ހަރަދުތަކާއި ގުޅިގެން އޮޑިޓާ ޖެނަރަލް އޮފީހުން ތައްޔާރުކުރި އޮޑިޓް ރިޕޯޓުގައި ބުނެފައިވާ ގޮތުގައި ދައުލަތުގެ ބަޖެޓުން ކޮވިޑް-19 އާ ގުޅިގެން ހަރަދުކުރުމަށް 38.4 މިލިއަން ރުފިޔާގެ ބަޖެޓެއް ކަނޑައަޅާފައިވެ އެވެ.\nއޭގެ ތެރެއިން ރާއްޖޭގެ އެކި ސަރަހައްދުތަކުގައި ފެސިލިޓީތައް ގާއިމުކުރުމުގެ މަސައްކަތް އެ މިނިސްޓްރީގެ ފަރާތުން ކުރިއިރު ހއ. އިހަވަންދޫ ހޮސްޕިޓަލްގައި ގާއިމްކުރެވުނު ފެސިލިޓީގެ ޕްރޮޖެކްޓްގެ ޖުމްލަ އަގަކީ 556،736 އެވެ. އަދި 30 ޖޫންގެ ނިޔަލަށް އެތަނަށް ކުރި ހަރަދުގެ ޖުމްލަ އަގަކީ 528،899 އެވެ.\nށ. އަތޮޅު ހޮސްޕިޓަލްގައި ގާއިމްކުރެވުނު ފެސިލިޓީގެ އަގު 12.4 މިލިއަނުގައި އުޅޭއިރު އެތަނަށް ކުރި ހަރަދުގެ އަގު އުޅެނީ ނުވަ މިލިއަނުގަ އެވެ. އަދި ބ. އަތޮޅު ހޮސްޕިޓަލްގައި ގާއިމްކުރެވުނު ފެސިލިޓީގެ އަގު 13.1 މިލިއަނުގައި އުޅޭއިރު އެތަނަށް ކުރި ހަރަދުގެ އަގަކީ 8.7 މިލިއަނެވެ.\nއޮޑިޓް ރިޕޯޓުގައި ފާހަގަކުރާ ގޮތުގައި ލ. ގަން ރީޖަނަލް ހޮސްޕިޓަލްގައި ގާއިމްކުރެވުނު ފެސިލިޓީއަށް 2.5 މިލިއަން ކަނޑައަޅާފައިވާއިރު އެތަނަށް ކުރި ހަރަދުގެ އަގު އުޅެނީ 2.4 މިލިއަނުގަ އެވެ. އަދި 5.5 މިލިއަން ރުފިޔާގެ ޕްރޮޖެކްޓެއްގެ ދަށުން ގއ. އަތޮޅު ހޮސްޕިޓަލްގައި ފެސިލިޓީއެއް ގާއިމުކުރިއިރު އެތަނުގެ ހަރަދަކީ 3.4 މިލިއަން ރުފިޔާ އެވެ.\nޏ. އަތޮޅު ހޮސްޕިޓަލްގައި ގާއިމްކުރެވުނު ފެސިލިޓީގެ ޖުމްލަ އަގު 305،247 ގައި އުޅޭއިރު އެތަނަށް ކުރި ހަރަދުގެ އަގު 289،984 އަށް އަރަ އެވެ. އޭގެ އިތުރުން، ސ. ހިތަދޫ ރީޖަނަލް ހޮސްޕިޓަލްގައި ގާއިމްކުރީ 2.4 މިލިއަން ރުފިޔާ އަށެވެ. އަދި 30 ޖޫންގެ ނިޔަލަށް އެތަނަށް ކުރި ހަރަދުގެ އަގު 2.3 މިލިއަނަށް އަރަ އެވެ. އެހެނިހެން ހަރަދުގެ ގޮތުގައި 25،493 ރުފިޔާ ހޭދަކޮށްފައިވެ އެވެ.\nއެގޮތުން މައިގަނޑު ގޮތެއްގައި ރާއްޖޭގެ އެ ހަތް ސަރަހައްދުގައި ފެސިލިޓީތައް ހެދުމަށް 36.9 މިލިއަން ރުފިޔާ ހޭދަކޮށްފައިވާއިރު އެތަންތަނަށް ޖޫން މަހުގެ 30 ވަނަ ދުވަހުގެ ނިޔަލަށް ކުރި ހަރަދު، 26.8 މިލިއަނަށް އަރަ އެވެ. އަދި ހަރަދުކުރުމަށް ކަނޑައެޅި ބަޖެޓުން ބާކީ ހުރީ 11.6 މިލިއަން ރުފިޔާ އެވެ.\nއެހެންކަމުން، ކޮވިޑް-19 އާ ގުޅިގެން އެ މިނިސްޓްރީން އެކެއް ޖެނުއަރީ އިން 30 ޖޫންގެ ނިޔަލަށް ކުރި ހަރަދުތަކަކީ މައިގަނޑުގޮތެއްގައި ދައުލަތުގެ މާލިއްޔަތުގެ ގާނޫނާއި، ދައުލަތުގެ މާލިއްޔަތުގެ ގަވާއިދާއި، ފިނޭންސުން ކަނޑައަޅުއްވާފައިވާ އުސޫލުތަކާއި އެއްގޮތަށް ކޮށްފައިވާ ހަރަދުތަކެއް ކަމަށް ވެސް ބުނެފައިވެ އެވެ.


Full packagakaaeku aa sarukaakrun investorunge baazarah!\nފުލްޕެކޭޖާއެކު އާ ސަރުކާރުން އިންވެސްޓަރުންގެ ބާޒާރަށް\nހުޅުމާލެ ދެވަނަ ފިޔަވަހީގައި މަސައްކަތް: އާ ސަރުކާރުން މިއަދު އިންވެސްޓަރުން ހޯދަން ނުކުންނައިރު ހިންގާނެ ތަރައްގީގެ ގިނަ މަޝްރޫއުތަކެއް ވަނީ ފާހަގަ ކޮށްފައި -- އަހުމަދު ޝުރާއު | އަވަސް\nމި ސަރުކާރުގެ ތަރައްގީގެ ޕްލޭން ވެސް ކުޑަ އެއް ނޫނެވެ. ލިސްޓު ކުރެއް ވެސް ނޫނެވެ. ނޫ އިގްތިިސާދުން ދަމާލާ ލިސްޓު ގޮސް ޝަރުއީ ދާއިރާ އާއި ޕްރައިވެޓް ސެކްޓަރާއި ގުޅިގެން ތަރައްގީ ކުރުމުގެ ދާއިރާއާ ހަމައަށް އެބައޮތެވެ. މި ތަރައްގީގެ ޕްލޭންގައި ގިނަ ކަންތައްތަކެއް ވެސް އެބަހުއްޓެވެ. އެހެންވެ، މިއަދު ކުރުނބާ މޯލްޑިވްސްގައި މޯލްޑިވްސް ޕާޓްނާޝިޕް ފޯރަމް ފެށި އިރު ސަރުކާރުގެ މައިގަނޑު މަގުސަދަކީ ބޭނުންވާ ފައިސާ ހޯދުމެވެ. އެ މަގުސަދުގައި ސަރުކާރުން މިއަދު ނުކުންނަނީ އިންވެސްޓަރުންގެ ބާޒާރަށެވެ. ސަރުކާރުން ނުކުންނަނީ ރާއްޖެ ތަރައްގީ ކުރުމުގެ ފުލް ޕެކޭޖެއް ހިފައިގެންނެވެ.\n"މި ފޯރަމަކީ ފެށުމެއް. ދެ ދުވަހުގެ ފޯރަމް ނިމުނީމަ މިކަން ނިމުނީއެއް ނޫން. ބޭރުގެ ފަރާތްތަކާއެކު އަޅުގަނޑުމެން މި ގާއިމުކުރަނީ ޕާޓްނަޝިޕްތަކެއް ނޫނީ ގުޅުންތަކެއް. މިއީ މި ސަރުކާރުން ގާއިމުކޮށްފައިވާ ބަދަހި ގުޅުމަށް އެޅޭ ފާލަމެއް،" ފޮރިން މިނިސްޓަރު އަބްދުﷲ ޝާހިދު ވިދާޅުވި އެވެ.\nފޮރިން މިނިސްޓަރު މިއީ "ފާލަން އަޅުއްވަން" ބާއްވާ ބައްދަލުވުމެއް ކަމަށް ވިދާޅުވި ނަމަވެސް މި ފޯރަމްގެ ހަގީގީ މަގުސަދަކީ ފައިސާ ހޯދުމެވެ. އެހެންވެ މިއީ އެއް ގޮތަކުން ބަލާނަމަ "އިންވެސްޓްމަންޓް ފޯރަމް" އެކެވެ. ތަފާތަކީ ޕްރައިވެޓް ސެކްޓާގެ އިންވޯލްމަންޓް ކުޑަވުން އެކަންޏެވެ. އެކަމަކު ފައިނޭޝަނަލް ދާއިރާގެ ޑިސިޝަން މޭކަރުން މި ފޯރަމްގައި ބައިވެރިވާނެ އެވެ. މީގެތޭގައި މާލި އެހީދޭ ދުނިޔޭގެ ބޮޑެތި ޖަމިއްޔާތައް ކަމަށްވާ އައިޑީބީ އާއި އޭޑީބީ އަދި ވޯލްޑް ބޭންކް ތަންތަން ހިމެނެ އެވެ.\nސަރުކާރުން އިންވެސްޓަރުންގެ "ކުރި މައްޗަށް" ނުކުންނަ ފޯރަމްގައި 35 ގައުމެއްގެ 27 ޖަމިއްޔާ އަކުން 130 އަށް ވުރެ ގިނަ މަންދޫބުން ބައިވެރިވެ އެވެ. އަދި މިއީ ރާއްޖޭގައި ބޭއްވި ޕާޓްނާޝިޕް ފޯރަމް ތަކުގެ ތެރެއިން ބޭރުގެ ބައިވެރިވުން އެންމެ ގިނަ އަދި ތާރީހީ ފޯރަމަކަށް ވެގެންދާނެ ކަމަށް ސަރުކާރުން ބުނެ އެވެ.\nއަދި މިއީ ރާއްޖޭގައި ހުރި އިންވެސްޓްމަންޓް ފުރުސަރުތައް ރާއްޖޭގައި ތިބެ ހަމަ ލޮލުން ދެކިލަން ވެސް އެމީހުންނަށް ލިބޭނެ ފުރުސަ ތަކަށް ވެގެންދާނެ އެވެ. އެކަމަށް ތައްޔާރުވެ ސަރުކާރުން ވަނީ "ފުލް ޕެކޭޖު" ތައްޔާރު ކޮށްފަ އެވެ. މޯލްޑިވްސް ޕާޓްނާޝިޕް ފޯރަމް (އެމްއެފްޕީ 2019) ގެ ޕޭޖުން މި މައުލޫމާތު މިއަދު ކުރުނބާ މޯލްޑިވްސްގައި ފަށާ ފޯރަމްގެ ބައިވެރިންނަށް ލިބެން ހުންނާނެ އެވެ. އަދި އެ ޕްރެޒެންޓޭޝަން ތަކެއްގެ ސިފައިގައި ހުށަހެޅިގެންދާނެ އެވެ.\nފޮރިން މިނިސްޓަރު ޝާހިދު ވިދާޅުވެފައިވާ ގޮތުގައި ގާތްގަނޑަކަށް 10 އަހަރު ފަހުން ރާއްޖޭގައި ބާއްވާ ޕާޓްނަޝިޕް ފޯރަމްގެ ބައިވެރިންނަށް ސަރުކާރުން ވިސްނާފައިވާ ބިނާކުރަނިވި އަދި ދެމެހެއްޓެނެވި ތަރައްގީ މަޝްރޫއުތަކުގެ މައުލޫމާތުތަކާއި ތަސައްވަރު ހިއްސާކުރެވިގެންދާނެ އެވެ.\nޕެކޭޖުގެ އަގު 1.6 ބިލިއަން ޑޮލަރަށްވުރެ ބޮޑު!\nފޮރިން މިނިސްޓަރު ޝާހިދު އަދި ރައީސް ސޯލިހު: ޕާޓްނާޝިޕް ފޯރަމްގައި ދެ ބޭފުޅުން ވެސް ވާހަކަ ދައްކަވާނެ-\nމި ފޯރަމްގައި ސަރުކާރުގެ މެނިފެސްޓޯގެ އިތުރުން ގައުމީ ތަރައްގީގެ މާސްޓާ ޕްލޭންގެ ދަށުން ރާއްޖެ ތަރައްގީ ކުރަން ބޭނުންވާ ތަސައްވަރުގައި ކަނޑައެޅިފައިވާ މަޝްރޫއުތައް މިހާރު ވެސް ފޯރަމްގެ ބައިވެރިންނާ ހިއްސާ ކުރާނެ އެވެ. އަދި އެ މަޝްރޫއު ތަކަށް ބޭނުންވާ ފައިސާއާ، ކަރުދާސްތައް ވެސް ހުށަހެޅިގެންދާނެ އެވެ. މި ފޯރަމަށް ފައިސާ ހޯދުމަށް ހުށަހަޅާ ފުލް ޕެކޭޖުގެ އަގު 1.6 ބިލިއަން ޑޮލަރަށްވުރެ ބޮޑެވެ. މި ޕެކޭޖުގައި މުހިންމު ގިނަ ކަންތައްތަކެއް ފާހަގަކޮށްފައިވެ އެވެ.\nޕެކޭޖުގައި އަތޮޅަކަށް ހާއްސަކަމެއް\nއައްޑޫގައި ތަރައްގީ ކުރަމުންދާ ޓާޝަރީ ހޮސްޕިޓަލް: އައްޑޫ ތަރައްގީއަށް ބޮޑެތި މަޝްރޫއުތަކެއް ހިންގާނެ-\nސަރުކާރުން އިންވެސްޓަރުންގެ ކުރިމައްޗަށް ހުށަހަޅާ ޕެކޭޖަކީ ހަމައެކަނި "ގްރޭޓާ މާލެ ރީޖަން" އަށް ހާއްސަ ޕެކޭޖެއް ނޫނެވެ. މީގައި މުޅިރާއްޖެ ތަރައްގީ ކުރަން ބޭނުންވާ އިންވެސްޓަރުން ހޯދުން ހިމެނެ އެވެ. މީގެތޭގައި ރާއްޖެ ސަރަހައްދު ތަކަށް ބަހާލައި ބޮޑު ފަސް ސަރަހައްދު ތަރައްގީ ކުރުން ވެސް ހިމެނެ އެވެ. އަދި މި ތަންތަނުގައި އުމްރާނީ ތަރައްގީ ގާއިމް ކުރުން ވެސް ހިމެނެ އެވެ. މީގެތެރޭގައި އެންމެ ފާހަގަ ކުރެވެނީ ރާއްޖޭގެ ސިއްހީ ދާއިރާ ތަރައްގީ ކުރުމުގެ ބައެވެ. ރާއްޖޭގެ ގައުމީ ލެބޯޓެރީ ވަރުގަދަ ކުރުންވެސް މި މަޝްރޫއުގެ ތެރޭގައި ހިމެނެ އެވެ. އަދި ބޯހިޔާ ވަހިކަމުގެ މަޝްރޫއުތައް ހިންގުން ވެސް ހިމެނެ އެވެ. މި ޕެކޭޖުގައި މުޅި އައްޑޫ ތަރައްގީ ކުރުމުގެ ބިޔަ މަޝްރޫއެއްވެސް ހިމެނެ އެވެ.\n"ޖަޒީރާ ރާއްޖެ"އަށް މާލެއާ ދުރެއް ނުވެވޭނެ\n"ޖަޒީރާ ރާއްޖެ" ކިޔަސް ގްރޭޓާ މާލެ ރީޖަން ސަރުކާރަށް ދޫކޮށެއް ނުލެވޭނެ އެވެ. ސަބަބަކީ އާބާދީގެ 80 ޕަސެންޓް މި ސަރަހައްދުގައި ދިރިއުޅުމެވެ. އެހެންވެ މިފަހަރު އިންވެސްޓްމަންޓް ޕެކޭޖުގައި މި ސަރަހައްދު ތަރައްގީ ކުރުމަށް އަހަމިއްޔަތުކަން ކުޑަކޮށްފައެއް ނުވެ އެވެ.\nމާލެ ރީޖަން އަށް ހާއްސަކޮށް ފާހަގަ ކޮށްލެވޭ އެއް މަޝްރޫއަކީ "މާލެ- ވިލިނގިލި ބްރިޖުން ގުޅާލުމުގެ" މަޝްރޫއެވެ. މާލެ ވިޔަފާރި ބަނދަރު ގުޅިފަޅަށް ބަދަލު ކުރުންވެސް ހިމެނޭ މި މަޝްރޫއުގެ އަގު 488 މިލިއަން ޑޮލަރަށް އަހަރަ އެވެ. މޯލްޑިވްސް ޕާޓްނާޝިޕް ފޯރަމް 2019 އިގެ ވެބްސައިޓުގައިވާ ގޮތުން 488 މިލިއަން ޑޮލަރު (ގާތްގަނޑަކަށް 7.5 ބިލިއަން ރުފިޔާ) ގެ މި މަޝްރޫއުގައި ބްރިޖު އެޅުމުގެ އިތުރުން މާލެ ވިޔަފާރި ބަނދަރު ތިލަފުއްޓަށް ބަދަލު ކުރުން ވެސް ހިމެނެ އެވެ.\nކޮންމެއަކަސް ތަރައްގީގެ މި ބޮޑު ޕެކޭޖާއެކު ޕާޓްނާޝިޕް ފޯރަމްއަށް އާ ސަރުކާރުން މިއަދު ނުކުންނައިރު ތިބީ އުންމީދުގަ އެވެ. އުންމީދަކީ ސަރުކާރުގެ ފުލް ޕެކޭޖަށް އެހީތެރިކަން ލިބުމެވެ. އަދި އެޕެކޭޖުގެ ފައިދާ ރައްޔިތުންނާ ހަމައަށް ގެނެސްދިނުމެވެ.\nއިގްތިސޯދު ޕާޓްނާޝިޕް ފޯރަމް\nނާށިގަނޑު ހިފައިގެން ހިނގުން ހުއްޓާލަންޖެހޭ!\nފަސް އަހަރުން މަޝްރޫއު އަތުލުން: ރަނގަޅުތަ؟\nފޯރަމްގެ ކާމިޔާބުކަން އެނގޭނީ ތަންކޮޅެއް ފަހުން!\nއިންކަމް ޓެކްހުގެ އަދަދުން ކޮށްފާނެ އަސަރު!\nމަރުވެފައި އޮތްވާ ފެނުނު މީހާ ދެނެގަނެވިއްޖެ\nތިނަދޫ ކުއްޖަކު ދަގަތްފާނު ބޯޅަތަކެއް ދިރުވާލައިފި!\nފިލްމު އެވޯޑަށްވުރެ މާ މޮޅު އެވޯޑެއް ލިބިއްޖެ: ނަހޫ\nރައީސް ޔާމީނަށް ކާފަ ދަރިކަނބަލަކު ލިބިވަޑައިގެންފި


ކީރިތި ރަސޫލާ ދުނިޔޭގެ އަލިކަން ދެކެވަޑައިގަތް ދުވަހަކީ! – Mikal News\nކީރިތި ރަސޫލާ (ސއވ) ދުނިޔޭގެ އަލިކަން ދެކެވަޑައިގަތް ދުވަސްކަމަށް ގިނަ ބަޔަކު މިހާރު ފާހަގަކުރާ އެއްދުވަހަކީ ރަބީއުލް އައްވަލް މަހުގެ 12 ވަނަ ދުވަހެވެ. ނަމަވެސް ތާރީޚީ ނަޒަރަކުން ބަލާއިރު މިއުއްމަތުގެ ތާރީޚީ އިލްމުވެރިންގެ މެދުގައި އެދުވަހާއި މެދު ޚިލާފުތަކެއް ހުރިކަން ފާހަގަކުރެވެއެވެ. އެދުވަހާއި މެދު ޚިލާފުތަކެއް ހުރި ނަމަވެސް ކީރިތި ރަސޫލާ ދުނިޔެއަށް ވަޑައިގަތީ އާމުލް ފީލު ނުވަތަ ފީލުބާގައިގެ މީހުން ގެފުޅު ތަޅާލަން އައި އަހަރުގެ ގޮތުގައި މައްކާގައި ފާހަގަކުރަމުން ދިޔަ އަހަރުގެ ހޯމަ ދުވަހެއްގައި ކަމަށް ސާބިތުވެއެވެ.\nކީރިތި ރަސޫލާ އުފަންވެ ވަޑައިގަތް ދުވަސްކަމަށް އެންމެ ސައްހަކަން ބޮޑު ގޮތެއްގައި އެގެން އޮތް މިންވަރަކީ އެކަލޭގެފާނު ދުނިޔޭގެ އަލިކަން ދެކެވަޑައިގަތީ ހޯމަ ދުވަހެއްގައިކަމެވެ. ސަހީހު މުސްލިމުގައި އަބޫ ޤަތާދާގެ އަރިހުން ރިވާކުރައްވާފައިވާ ހަދީސުން (ސަހީހު މުސްލިމް، ހަދީސް ނަމްބަރު 1162) އެގެނީ ކީރިތި ރަސޫލާ ދުނިޔެއަށް ވަޑައިގަތީ ހޯމަ ދުވަހެއްގައި ކަމެވެ. އިތުރު ތަފުސީލަށް ބަލާއިރު ބައިހަގީގެ ސުނަނުގެ (ވޮލިއުން 1، ސަފްހާ 79) ގައި ބަޔާންކޮށްފައިވާ ގޮތުން ކީރިތި ރަސޫލާ ދުނިޔޭގެ އަލިކަން ދެކެވަޑައިގަތީ އާމުލް ފީލު ނުވަތަ ފީލުބާގައިގެ މީހުން ގެފުޅު ތަޅާލަން އައި އަހަރު ނުވަތަ މަޝްހޫރު އެތުގެ އަހަރުގައެވެ.\nމިދުވަހާއިގުޅޭ އިތުރު ތަފުސީލެއް ސުންނަތް ޖަމާއުގެ އަހުލުވެރިންގެ ތެރޭގައި މަޝްހޫރު6ފޮތުން ވެސް އެގޭކަށް ނެތެވެ. އެހެންކަމުން، މިދުވަހާއި ގުޅޭ އިތުރު ތަފުސީލުތަކަށް ބަލާލަން ޖެހެނީ ތާރީޚީ އިލްމުވެރިންގެ ރައުޔަށެވެ. މިދުވަހަކީ ހެޔޮ ތިން ޖީލުގައިވެސް ފާހަގަކުރި ދުވަހަކަށް ނުވާތީ އާއި ތާރީޚު ލިއުއްވުމުގައި ބަލާ މިންގަޑު ލުއިވުމުގެ ސަބަބުން މިދުވަހާއި މެދު ތާރީޚީ އިލްމުވެރިންގެ މެދުގައި ޚިލާފުތަކެއްވަނީ އުފެދިފައެވެ. ނަމަވެސް، ގިނަ ބޭކަލުން ބުރަވެ ވަޑައިގަންނަވަނީ އެދުވަހަކީ ރަބީއުލް އައްވަލް މަހުގެ ކޮންމެވެސް ދުވަހެއްކަމަށެވެ. އިބުނު ކަސީރު އޭނާގެ “އަލް ބިދާޔާ ވަލް ނިހާޔާ” ގައި ކީރިތި ރަސޫލާ ދުނިޔެއަށް ވަޑައިގަތް ދުވަހާއި ބެހޭ ގޮތުން ލިއުއްވާފައިވާ ގޮތުން، ކީރިތި ރަސޫލާ ދުނިއަށް ވަޑައިގަތީ ރަބީއުލް އައްވަލް މަހުގައި ކަމަށް ގިނަ އިލްމުވެރިން ދެކިލައްވާފައިވާ އިރު ރަބީއުލް އައްވަލް މަހުގެ ކޮން ދުވަހެއް ކަމާއި މެދު ތަފާތުތަކެއް އެބަހުއްޓެވެ. އެގޮތުން، ކީރިތި ރަސޫލާ ދުނިޔޭގެ އަލިކަން ދެކެވަޑައިގަތީ ރަބީއުލްއައްވަލް މަހުގައި ކަމަށް ދެކިލައްވާ ބައެއް ބޭކަލުންނާއި އެދުވަސްތަކަކީ؛\n3- ރަބީއުލް އައްވަލް މަހުގެ9ވަނަ ދުވަސް – މިސްރުގެ މަޝްހޫރު ފަލަކީ އިލްމުވެރިއެއްކަމަށްވާ މަހުމޫދު ޕާޝާ ފަލަކީ ހިސާބު ޖެއްސެވުމަށްފަހު ނެރުއްވާ ދުވަހަކީ ރަބީއުލްއައްވަލް މަހުގެ9ވަނަ ދުވަހެވެ. ރަބީއުލް އައްވަލް މަހުގެ 8 އާއި 12 ވަނަ ދުވަހާއި ދޭތެރޭ ހުރި ދުވަސްތައް ބެއްލެވުމަށްފަހު ހޯމަ ދުވަހަކަށް ނިސްބަތް ކުރެވޭނެ ދުވަހެއް ކަމަށް މަހުމޫދުގެ ހިސާބުތަކުން ދައްކަނީ ރަބީއުލް އައްވަލް މަހުގެ9ވަނަ ދުވަހެވެ. ތާރީޚީ އިލްމަށް އަރާހުރި މަދީނާ ޔުނިވާސިޓީގެ ޕްރޮފެސަރެއްކަމަށްވާ ސައިފުއް ރަހުމާނު އަލްމުބާރަކު ޕޫރީ އޭނާ ލިއުއްވި މަޝްހޫރު ސިޔަރަތު ފޮތް ކަމަށްވާ އަލް ރަހީޤުލް މަޚްތޫމުގައި ކީރިތި ރަސޫލާ މިދުނިޔެއަށް ވަޑައިގަތް ދުވަސްކަމަށް ބަޔާން ކުރައްވާފައިވަނީ ވެސް ރަބީއުލް އައްވަލްމަހުގެ9ވަނަ ދުވަސްކަމަށެވެ.\n4- ރަބީއުލް އައްވަލް 10 ވަނަ ދުވަސް – އިބުނު އަސާކިރު (571ހ) އަބޫ ޖައުފަރުލް ބާގިރު (114ހ) އަރިހުން ރިވާ ކުރައްވައެވެ. މީގެ އިތުރުން އައްޝައުބީ (100ހ) ގެ ރައުޔަކީވެސް މިއެވެ.\n5- ރަބީއުލް އައްވަލް 12 ވަނަދުވަސް – އިބުނު އިސްހާގު ރައުޔަކީ މިއެވެ.\n6- ރަބީއުލް އައްވަލް 17 ވަނަ ދުވަސް – މިއީ ގިނަ ޝިއައީ ދަންނަބޭކަލުން ގަބޫލު ކުރާގޮތެވެ.\n7- ރަބީއުލް އައްވަލް 22 ވަނަ ދުވަސް – މިދުވަސް ނިސްބަތް ވަނީ އިބުނު ހަޒްމް ގެ ރައުޔަކަށެވެ.


Canal bandhuvun: Kihaavareh ge igthisaadhee gellumeh? | Mihaaru\nދުނިޔެ / ސުއޭޒް ކެނަލް\nކެނަލް ބަންދުވުން: ކިހާވަރެއްގެ އިގްތިސާދީ ގެއްލުމެއް؟\nސުއޭޒް ކެނަލްގައި ބިޔަ ބޯޓެއް ހުރަސްވެ އެ ކެނަލް ބަންދުވެފައި އޮތް ކޮންމެ ދުވަހަކު 15 މިލިއަން ޑޮލަރުގެ ގެއްލުން މިސްރަށްވެފައިވާ ކަމަށް ކެނަލް އޮތޯރިޓީން ވަނީ ބުނެފައި.\nސުއޭޒް ކެނަލްގައި ހުރަސްވި އެމްވީ އެވަ ގިވަން ފުންކޮށްގެން ގެންދަނީ. --ފޮޓޯ:އޭއެފްޕީ\n31 މާޗް 2021 - 12:12\nގާހިރާ (މާޗް 31) - ސުއޭޒް ކެނަލްގައި ބިޔަ ކޮންޓެއިނާ ބޯޓެއް ހުރަސްވެ އެ ކެނަލް ބަންދުވި ކޮންމެ ދުވަހަކު މިސްރަށް 12-15 މިލިއަން ޑޮލަރުގެ ގެއްލުން ލިބުނު ކަމަށް ސުއޭޒް ކެނަލް އޮތޯރިޓީ (އެސްސީއޭ) އިން ބުނެފި އެވެ.\nދެ ލައްކަ ޓަނުގެ އެމްވީ އެވަ ގިވަން ފުންކުރަން އުޅުމުގެ ތެރޭގައި ކެނަލަށް ވެސް ވަނީ ބައެއް ގެއްލުން ލިބި މަރާމާތު ކުރަން ޖެހިފަ އެވެ.\nކްރެޑިޑް ރޭޓިން އެޖެންސީއެއްގެ ބޭފުޅަކު ވިދާޅުވީ އެ ގެއްލުމުގައި ބައެއް ޕާޓްނަރުންގެ ޒިންމާ އެބައޮތް ކަމަށެވެ. އޭގެ ތެރޭގައި ކެނަލްގައި ތާށިވި އެމްވީ އެވަ ގިވަންގެ ޖަޕާނުގެ ވެރި ފަރާތާއި އެ ބޯޓު އޮޕަރޭޓް ކުރާ ޓައިވާނުގެ ކުންފުނީގެ އިތުރުން ކެނަލް އޮތޯރިޓީ ހިމެނެ އެވެ. ސަބަބަކީ ކެނަލްގައި ބޯޓުތައް ދުއްވާ އިރު ތިބެނީ މިސްރުގެ ކެޕްޓަނުން ކަމަށްވާތީ އެވެ.\nސުއޭޒް ކެނަލްގައި އެވަ ގިވަން ހުރަސްވެ ކެނަލް ބަންދުވި ހަފުތާއެއްހާ ދުވަހު ތެރޭ މެޑިޓެރޭނިއަން އާއި ރަތް ކަނޑުން ކެނަލް ހުރަސްކުރަން މިސްރާބު ޖަހާފައިވާ 400 ވަރަކަށް ބޯޓު ތާށިވި އެވެ. ސުއޭޒް ކެނަލްގައި އެވަ ގިވަން ތާށިވުމުން އޭޝިއާ އިން ޔޫރަޕަށް ދަތުރުކުރާ ބައެއް ބޯޓުތައް ވަނީ އެފްރިކާ ވަށާލާފައި ކުރާ ދިގު ދަތުރަށް ނުކުމެފަ އެވެ. އެ ރޫޓުން ދަތުރުކުރާ ނަމަ 9،000 ކިލޯމީޓަރު (5،500 މޭލު) އިތުރުވެ ދަތުރުގެ މުއްދަތު ވެސް ދެ ހަފުތާއަށް ދިގުވެ އެވެ.\nސުއޭޒް ކެނަލް އޮތޯރިޓީގެ ވެރިޔާ އުސާމާ ރާބީ ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ\nސުއޭޒް ކެނަލްގައި ހުރަސްވި މެގަ-ކޮންޓެއިނާ ބޯޓުގެ ސަބަބުން ދުވާލަކު ގާތްގަނޑަކަށް 9.6 ބިލިއަން ޑޮލަރުގެ މުދާ ހިފެހެއްޓިފައިވާ ކަމަށް ޝިޕިން ޑޭޓާ އިން ވަނީ ދައްކައިފަ އެވެ. އޭގެ މާނައަކީ ދުނިޔޭގެ އިރުމައްޗާއި ހުޅަނގު ގުޅުވާލަ ދޭ ކަނޑުއޮޅީގައި ގަޑިއަކު 400 މިލިއަން ޑޮލަރުގެ ވިޔަފާރި ހިފެހެއްޓިފައިވުމެވެ. އަދި ގަޑިއަކު 3.3 މިލިއަން ޓަނުގެ މުދާ ހިފެހެއްޓިފައި ހުރުމެވެ. މިނިޓަކަށް ބަލާ ނަމަ އެއީ 6.7 މިލިއަން ޑޮލަރުގެ ހިފެހެއްޓުމެކެވެ. ލޮއިޑްސް ލިސްޓުގެ ޝިޕިން ޑޭޓާ ދައްކާ ގޮތުން ކެނަލްގެ ހުޅަނގަށް ދަތުރުކުރާ އުޅަނދުތަކުގައި ވަނީ ގާތްގަނޑަކަށް ދުވާލަކު 5.1 ބިލިއަން ޑޮލަރުގެ މުދާ ހިފެހެއްޓިފަ އެވެ. އިރަށް ދަތުރުކުރާ ޓްރެފިކުގައި ވަނީ 4.5 ބިލިއަން ޑޮލަރުގެ މުދާ ހިފެހެއްޓިފަ އެވެ.\nހިސާބުތައް ދައްކާ ގޮތުން ސުއޭޒް ކެނަލުން ކޮންމެ ދުވަހަކު ވެސް ތިން ބިލިއަން ޑޮލަރުގެ މުދާ ބޯޓު ފަހަރުގައި އުފުލަ އެވެ. އަދި 1.74 މިލިއަން ފީފާ ތެޔޮ އެ ކެނަލުން ކޮންމެ ދުވަހަކު ވެސް ގެންދެ އެވެ.\nސަތޭކަ ނުވަދިހަ ތިން ކިލޯމީޓަރު (120 މޭލު) ގެ ދިގު ކެނަލް އިން ދުނިޔޭގެ ވިޔަފާރި މުދަލުގެ 12 ޕަސެންޓް ކޮންމެ ދުވަހަކު ވެސް އުފުލަ އެވެ. ކޮވިޑުގެ ކުރިން ވަނީ މިސްރުގެ ޖީޑީޕީގައި ސުއޭޒް ކެނަލުން ލިބޭ އާމްދަނީ ދެ ޕަސެންޓް ހިއްސާކޮށްފަ އެވެ.\nމިސްރު ދައުލަތުގެ އާމްދަނީ އާމްދަނީ ސުއޭޒް ކެނަލް


ސުންނަތް ހިނެއިންތައް އަދި ހިނައިގަތުން ވާޖިބުވާ މީހާގެ މައްޗަށް ބިނާވާ ޙުކުމްތައް – DhiSalafiyyah\nސުންނަތް ހިނެއިންތައް އަދި ހިނައިގަތުން ވާޖިބުވާ މީހާގެ މައްޗަށް ބިނާވާ ޙުކުމްތައް\n16/08/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nވާޖިބު ހިނެއިންތައް ބަޔާންވެހިނގައްޖެއެވެ. ސުންނަތްވެގެންވާ ނުވަތަ މުސްތަޙައްބު ވެގެންވާ ހިނެއިންތަކަކީ:\n1- ޖިމާޢުވާ ކޮންމެ ވަޤުތެއްގައި ހިނައިގަތުން: އެއީ އަބޫ ރާފިޢު ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘުގެ ސަބަބުންނެވެ. ރާފިޢު ރަޟިޔަﷲ ޢަންހު ވިދާޅުވިއެވެ. كَانَ ذَاتَ لَيْلَةٍ يَغْتَسِلُ عِنْدَ هَذِه وَعِنْدَ هَذِهِ قَالَ: فَقُلْتُ يَا رَسُولَ اللهِ أَلَا تَجْعَلُهُ وَاحِدًا؟ قَالَ ((هَذَا أَزْكَى وَأَطْيَبُ)) [رواه أبو داود برقم 216 وابن ماجة برقم وحسنه 590الألباني – صحيح ابن ماجة برقم 486 ] މާނައީ: “އެއްރެއަކު، ރަސޫލުﷲ ޞައްލަﷲ ޢަލައިހި ވަސައްލަމަ އަނބިކަނބަލަކާ ޖިމާޢުވެވަޑައިގެން ހިނައިވަޑައިގަތުމަށްފަހު، އަނެއް އަނބިކަނބަލަކާ ޖިމާޢުވެވަޑައިގަތުމަށްފަހު ހިނައިވަޑައިގެންފިއެވެ. އަހަރެން ބުނީމެވެ. އޭ ﷲ ގެ ރަސޫލާއެވެ. ހިނައިވަޑައިގަތުން އެއްފަހަރަށް ނުހައްދަވަނީ ކީއްވެތޯއެވެ؟ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. “އެންމެ ބޮޑަށް ޠާހިރުވެފައި، އެންމެ ރިވެތިކަންބޮޑީ މިގޮތެވެ.”\n2- ހުކުރު ނަމާދަށް ހިނައިގަތުން: ދަލީލަކީ ((إِذَا جَاءَ أَحَدُكُم الْـجُمْعَةَ فَلْيَغْتَسِلْ)) [أخرجه البخاري برقم 877 ] މާނައީ: “ތިޔަބައިމީހުންގެ ތެރެއިން މީހަކު ހުކުރުނަމާދަށް އަންނަނަމަ ހިނައިގަންނަހުށިކަމެވެ.”\n3- ދެ ޢީދު ނަމާދަށް ހިނައިގަތުން.\n4- ޙައްޖާއި ޢުމުރާއަށް އިޙްރާމު ބަނުމަށްޓަކައި ހިނައިގަތުން. އެހެނީ ރަސޫލުﷲ ޞައްލަﷲ ޢަލައިހި ވަސައްލަމަ އިޙްރާމު ތުރުކުރެއްވުމަށްޓަކައި ހިނައިވަޑައިގަތެވެ.\n5- މައްޔިތަކު ހިނަވާމީހާ ހިނައިގަތުން: ދަލީލަކީ ރަސޫލުﷲ ޞައްލަﷲ ޢަލައިހި ވަސައްލަމަގެ މި ޙަދީޘެވެ. ((مَنْ غَسَّلَ مَيِّتًا فَلْيَغْتَسِلْ)) [أخرجه البخاري برقم 877 ] މާނައީ: “މައްޔިތަކު ހިނަވައިފިމީހާ ފަހެ ހިނައިގަންނަހުށިކަމެވެ.”\nހިނައިގަތުން ވާޖިބުވާ މީހާގެ މައްޗަށް ބިނާވެގެންވާ ޙުކުމްތައް\nހިނައިގަތުން ވާޖިބުވާ މީހާގެ މައްޗަށް ބިނާވެގެންވާ ވާ ޙުކުމްތައް އިޖުމާލީގޮތެއްގައި ތިރީގައި މިވަނީއެވެ.\n1- (ޖުނުބުވެރިންގެ ތެރެއިން) މަގުހުރަސްކުރާ މީހަކަށް މެނުވީ، މިސްކިތުގައި މަޑުކުރުން ހުއްދަވެގެންނުވެއެވެ. ﷲ ތަޢާލާ ވަޙީކުރެއްވިއެވެ. ﴿وَلاَ جُنُبًا إِلَّا عَبِرِيْ سَبِيْلٍ حَتَّى تَغْتَسِلُوا﴾ [النساء 43] މާނައީ: “އަދި ތިޔަބައިމީހުން ޖުނުބުވެރިޙާލު، ހިނައިގެންފުމަށް ދަންދެން މަގުހުރަސްކުރާމީހެއްގެ ގޮތުގައި މެނުވީއެވެ.” (އެބަހީ މިސްކިތަށްނާރާށެވެ)\nއޭނާ ވުޟޫކޮށްފިނަމަ މިސްކިތުގައި މަޑުކުރުން ހުއްދަވެގެންވެއެވެ. އެއީ ނަބިއްޔާ ޞައްލަﷲ ޢަލައިހި ވަސައްލަމަގެ ޒަމާނުގައި، ބައެއް ޞަޙާބީންގެ ކިބައިން އެކަންތައް އެގޮތަށް ކުރެއްވިކަމަށް ޘާބިތުވެފައިވާތީއެވެ. އަދި ވުޟޫކުރުމަކީ ޙަދަޘްވެރިކަން ލުއިކުރާ ކަމަކަށްވާތީއެވެ. ވުޟޫއަކީ ދެ ޠަހޫރުގެ ތެރެއިން އެއް ޠަހޫރެވެ.\n2- މުޞްޙަފުގައި ބީހުން އޭނާއަށް ހުއްދަވެގެންނުވެއެވެ. މީގެ ދަލީލަކީ ﷲ ތަޢާލާގެ މިބަސްފުޅެވެ. ﴿لَا يَمَسُّهُ إِلَّا الْـمُطَهَّرُونَ ﴾ [الواقعة :79] މާނައީ: “ޠާހިރުވެގެންވާ ބަޔަކުމެނުވީ އޭގައި ނުބީހެއެވެ.” އަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. ((لاَ يَمَسُّ القُرآنَ إلاّ طَاهِرٌ)) [ أخرجه مالك (1 (199/ والدارقطني (1 (121/ والبيهقي (1/87) والحاكم( 1 395/)وصححه- وصححه الألباني (الإرواء برقم 122) ]. މާނައީ: “ޠާހިރު ވެގެންވާ މީހަކު މެނުވީ ޤުރްއާނުގައި ނުބީހޭހުށިކަމެވެ.”\n3- ކީރިތި ޤުރުއާން ކިޔެވުން އޭނާގެ މައްޗަށް ހުއްދަވެގެންނުވެއެވެ. ޖުނުބުވެރިޔާ ޤުރުއާނުން އެއްވެސް މިންވަރެއް، އޭނާ ހިނައިގެންފުމަށް ދަންދެން ކިޔަވައިގެންނުވާނެއެވެ. އެއީ ޢަލީ ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘުގެ ސަބަބުންނެވެ. ޢަލީ ރަޟިޔަﷲ ޢަންހު ވިދާޅުވިއެވެ. كَانَ عَلَيْهِ الصَّلَاةُ وَالسَّلَامُ لَا يَمْنَعُهُ مِنْ قِرَاءَةِ الْقُرآنِ شَيْءٌ إِلّاَ الْجَنَابَةُ [ رواه الإمام أحمد برقم 1014 وابن ماجة برقم 594 والترمذي برقم 146 قال الترمذي حسن صحيح وصححه الحاكم في المستدرك 107/4 ونقل الحافظ ابن حجر تصحيحه عن ابن السكن و عبد الحق والبغوي وأن شعبة حسنه (التلخيص الحبير 139/1) ].މާނައީ: “ޖުނުބުވެރިޙާލަތް ފިޔަވައި އެއްވެސްޙާލަތެއް ރަސޫލުﷲ ޞައްލަﷲ ޢަލައިހި ވަސައްލަމަ ކީރިތި ޤުރުއާން ކިޔަވައިވިދާޅުވުން މަނާއެއްނުކުރެއެވެ.”\nއެހެނީ އެ ޤުރުއާން ކިޔެވުމުން އޭނާ މަނާކުރުމުން، އަވަހަށް ހިނައި ޠާޙިރުވެ، ކިޔެވުން މަނާވީކަންތައް ފިލުވައިލުމަށް އޭނާއަށް ބާރުއެޅުމަށްޓަކައެވެ.\nއަދި ހަމަ އެހެންމެ އޭނާގެ މައްޗަށް އަންނަނިވި ކަންކަންވެސް ޙަރާމްވެގެންވެއެވެ\nމިކަމާ ބެހޭ އިތުރު މަޢުލޫމާތު “ވުޟޫކުރުން ވާޖިބުވާކަންކަން” މިބައިގައި ބަޔާންވެ ހިނގައްޖެއެވެ.\n(ހިނައިގަތުމުގެ ބާބު ނިމުނީ)\nوزارة الشؤون الإسلامية والأوقاف والدعوة والإرشاد- المملكة العربية السعودية


Salman Khan aa eku dhauvaa kuri tharinna alun notice fonuvaifi | Mihaaru\nސަލްމާން ހާނާ އެކު ދައުވާ ކުރި ތަރިންނަށް އަލުން ނޯޓިސް ފޮނުވައިފި\n22 މެއި 2019 - 08:32\nއިންޑިއާގެ ޖޯދުޕޫރްގައި ހިމާޔަތްކޮށްފައިވާ ފުއްލާއެއް މީގެ 21 އަހަރު ކުރިން ޝިކާރަކުރި ކަމަށް ބުނެ ސަލްމާން ހާނާ އެކު ދައުވާ ލިބުނު ހަތަރު ތަރިއެއްގެ މައްޗަށް ކުށް ސާބިތު ނުވާ ކަމަށް ޖޯދްޕޫރް ކޯޓުން މިދިޔަ އަހަރު ކުރި ހުކުމް އެ ސްޓޭޓްގެ ސަރުކާރުން އިސްތިއުނާފު ކުރުމުން، އެ ތަރިންނަށް ޖޯދުޕޫރް ހައި ކޯޓުން އަނެއްކާ ވެސް ނޯޓިސް ފޮނުވައިފި އެވެ.\nއެ ހަތަރު ތަރިންނަކީ ސައިފް އަލީ ހާނާއި ތައްބޫ އާއި މިހާރު ކެންސަރަށް ފަރުވާ ހޯދަމުން އަންނަ ބަތަލާ ސޮނާލީ ބެންޑްރޭގެ އިތުރުން ކުރީގެ ބަތަލާ ނީލަމް ކޮތާރީ އެވެ.\nއެ ތަރިންނަށް މި މައްސަލާގައި އެންމެ ފުރަތަމަ ނޯޓިސް ފޮނުވީ މިދިޔަ މާޗް މަހުގެ 11 ވަނަ ދުވަހު އެވެ. އެކަމަކު ބަތަލާ ނީލަމް ފިޔަވައި އަނެއް ތިން ތަރިންނަށް ނޯޓިސް ރައްދު ނުވާތީ އަލުން ނޯޓިސް ފޮނުވީ މިދިޔަ ހޯދަ ދުވަހު އެވެ.\nމިކަމާ ބެހޭ ގޮތުން ޖޯދުޕޫރް ހައި ކޯޓްގެ ފަނޑިޔާރު މަނޯޖް ގަރްގް ވިދާޅުވީ އަލުން ނޯޓިސް ފޮނުވުމަށް ފަހު، އެއަށް ޖަވާބު ދޭން 8 ހަފުތާގެ މުއްދަތެއް ދީފައިވާ ކަމަށެވެ.\nސައިފާ އާއި ތައްބޫ އާއި ސޮނާލީގެ އިތުރުން ނީމަލްގެ މައްޗަށް ކުށް ސާބިތު ނުވާ ކަމަށް ޖޯދުޕޫރް ކޯޓުން ހުކުމް ކުރީ، ޝިކާރަ ކުރި މައްސަލާގައި ސަލްމާންގެ މައްޗަށް ކުށް ސާބިތުވެ ހުކުމް އިއްވި އެޕްރީލް، 5، 2018 ގަ އެވެ. ކުށް ސާބިތު ނުވި ތަރިންގެ މައްސަލަ އަހެއްރާ ދުވަސް ފަހުން އިސްތިއުނާފުކުރީ އެ ނިންމުމާ ދޭތެރޭ ޖޯދުޕޫރުގެ ސަރުކާރުން ހިތްހަމަނުޖެހިގެންނެވެ. ސަލްމާންގެ މައްޗަށް ކުށް ސާބިތުވާ ކަމަށް ކަނޑައަޅައި އޭނާ އަށް ފަސް އަހަރުގެ ޖަލު ހުކުމެއް އިއްވި އެވެ. އަދި ޖަލުގައި ބަންދު ކުރިތާ ދެ ދުވަސް ފަހުން ކަފާލާތުގެ ދަށުން ދޫކޮށްލީ އެޕްރީލް، 7، 2018 ގަ އެވެ.\nSalman Khan aa eku dhauvaa kurin tharinge hukum isthiunaafah\nއިސްތިއުނާފުގެ ނޯޓިސް ފުރަތަމަ ފޮނުވީ މިދިޔަ މާޗް މަހުގެ 11 ގައި.\nސަލްމާނާއި އިތުރު ތަރިންތަކެއްގެ މައްޗަށް ދައުވާ އުފުލީ ޑައިރެކްޓަރު ސޫރަޖް ބަރްޖަތިއާ 1999 ގެ ފިލްމު "ހަމް ސާތު ސާތު ހޭ" ގެ މަންޒަރުތަކެއް 1998 ގައި ޖޯދްޕޫރުގައި ނެގި އިރު ފުއްލާ ޝިކާރަ ކުރި ކަމަށް ބުނާ މައްސަލައިގަ އެވެ.\nއިތުރު ލިޔުންތައް ބޮލީވުޑް ސަލްމާން ޚާން ސައިފް އަލީ ޚާން


Madhiree Ge Undhagulun Salaamaiyvumah Mi Air Freshner Varah Salhi! - Vaguthu\nކޮވިޑް-19: ބިރުވެރިކަން ބޮޑުވެ، ބަލި ފެތުރުން އިތުރުވަނީ - 1 މިނެޓް ކުރިން\nމަދިރީގެ އުނދަގުލުން ސަލާމަތްވުމަށް މި އެއާފްރެޝްނާ ވަރަށް ސަޅި!\nގޭތެރޭގައި، ޚާއްސަކޮށް ދިރިއުޅޭ ކޮޓަރި އަދި މަސައްކަތްކުރާ އޮފީސް ތެރޭގައި ނުބައިވަސް ހިފާފައި ހުރުމަކީ ގިނަ ބަޔަކަށް ދިމާވެފައި އޮންނަ މައްސަލައެކެވެ. ބައެއް ފަހަރަށް ވިއްސާރަވެ ފިނިވުމުންވެސް މި މައްސަލަ ކުރިމަތިވާއިރު، އަނެއްބައި ފަހަރު ފާރުގައި ލާކުލަ ނުވަތަ ބޭނުންކުރާ އެނޫންވެސް އެފަދަ އެއްޗެއްގެ ސަބަބުން މި މައްސަލަ ދިމާވެއެވެ. މި މައްސަލަ އާއި އެއްވަރަށް، ގޭގައި މަދިރި ގިނަވެ އޭގެ އުނދަގުލުން ސަލާމަތްނުވެވުމަކީ ވެސް ގިނަ ބަޔަކަށް ކުރިމަތިވާ ބޮޑު މައްސަލައެކެވެ. އެހެންކަމުން މި ދެމައްސަލަ ފާހަގަކުރެވެނީ އާންމު ގޮތެއްގައި އެއްފަހަރާ ދިމާވާ ދެ މައްސަލައެއްގެ ގޮތުގައެވެ.\nމަދިރީގެ އުނދަގުލުން ސަލާމަތްވުމަށް އާންމުކޮށް ބޭނުންކުރެވޭ ދުންދަނޑި އާއި އެނޫންވެސް އެފަދަ ތަކެއްޗަކީ ގިނަ ފަހަރަށް އޭގެ ސަބަބުން ނުރަނގަޅު ކަންކަމާއިވެސް ކުރިމަތި ކުރުވާ ތަކެއްޗެކެވެ. އެހެންކަމުން އެއް ކަމަކުން ފަސޭހަ ލިބޭއިރު އޭގެ އުނދަގޫ ތަޙައްމަލް ކުރަން ޖެހުމުން ލިބޭ ހިތްހަމަޖެހުމެއް ނޯވެއެވެ.\nމަދިރީގެ އުނދަގުލުން ސަލާމަތްވުމާއި އެކު ދިރިއުޅޭ ވަކި މާހައުލެއްގައި ނުބައިވަސް އަށަގެންފައި ހުންނަ މައްސަލައަށް މިފަހަރު މިއޮތީ ފައްކާ ހައްލެކެވެ. އެއާފްރެޝްނާއެއް ގޮތަށްވެސް ބޭނުންކޮށްލެވޭ "ފުޓަވާން ސިޓްރޯނެލާ މޮސްކިޓޯ ރިޕެލެންޓް ސްޕްރޭ" އަކީ މަދިރި ކޮންޓްރޯލްކޮށްދިނުމާއި އެކު ގޭތެރޭގައި ނުވަތަ ކޮޓަރީގައި މީރުވަސް އަށަގެނުވުމަށް ބޭނުންކުރެވޭނެ މޮޅު އުފެއްދުމެކެވެ. ދެ ބޭނުމުގައި އެއްފަހަރާ ބޭނުންކޮށްލެވޭ މި ސްޕްރޭއަކީ ސިއްޙަތަށް ނުރައްކާ ކުރުވާ އެއްވެސް މާއްދާއެއް ނުހިމެނޭގޮތަށް އުފައްދާފައިވާ 100 އިންސައްތަ ގުދުރަތީ އުފެއްދުމެކެވެ.\nއަތާއި ފައި އަދި ގަޔަށްވެސް ޖަހަން ބޭނުންކުރެވޭނެހެން ތައްޔާރުކޮށްފައިވާ މި ސްޕްރޭ އަކީ އޭގެ ސަބަބުން އެންމެ މަދުވެގެން ތިންގަޑިއިރަށް މަދިރީގެ އުނދަގުލުން ދުރުކޮށްދޭ ސްޕްރޭއެކެވެ. ހުރިހާ އުމުރެއްގެ މީހުނާއިވެސް ގުޅޭ މި ސްޕްރޭއަކީ އޭގައިވާ މާއްދާތަކުން ކުޑަކުދިންނާއި ގޭގައި ގެންގުޅޭ ދޫންޏާއި ޖަނަވާރުފަދަ ތަކެއްޗަށްވެސް ނުރަނގަޅު އަސަރު ކުރުވާ ސްޕްރޭއެއް ނޫންކަން ތަހުލީލުތަކުން އެނގެއެވެ.\n"ފުޓަވާން ސިޓްރޯނެލާ މޮސްކިޓޯ ރިޕެލެންޓް ސްޕްރޭ" އަކީ މަދިރީގެ އިތުރުން ކޮޓަރިތެރޭގައި އުޅޭ އެނޫންވެސް ކުދި ސޫފިތަކުން ކޮޓަރި ސާފުކޮށްދޭ ސްޕްރޭއެކެވެ. ކޮޓަރި ތެރެއަށް އެއާފްރެޝްނާއެއްގެ ގޮތުގައި މި ސްޕްރޭ ޖަހާލުމަށްފަހު އޭގެ ވަސް ކެނޑެންދެން މަދިރި އާއި އެނޫންވެސް އެފަދަ ސޫފީގެ އުނދަގޫ ކުރިމަތިނުވާނެ ކަމަށް ކަމަށް ތަޖުރިބާގެ އަލީގައި ގިނަ ބަޔަކު ބުނެއެވެ.\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ ފޭސްބުކް ޕޭޖް، "ލިބޭ އެމްވީ" އިން މިހާރު މި ސްޕްރޭ ވިއްކަމުންދާއިރު، އޭގެ 100 މިލިގްރާމުގެ ފުޅިއެއް ލިބޭ އިން ވިއްކަނީ 100 ރުފިޔާއަށެވެ. "ލިބޭ" އިން ވިއްކަމުން ދަނީ މި ސްޕްރޭގެ "ލެމަންގްރާސް އެރޯމާ" އެވެ. މި ޕްރޮޑަކްޓު ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 9946822 ނަމްބަރު ފޯނަށް ގުޅުމަށް ނުވަތަ "ލިބޭ" ޕޭޖަށް މެސެޖު ކުރުމަށް އެފަރާތުން އެދެއެވެ. މި ޕްރޮޑަކްޓު މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ.\n4. hހަލާކު ވެފައިވާ އިސްތަށިގަނޑަށް ޚާއްސަ ސެރަމް (100 ރުފިޔާ)\nބަނޑު ހިންދާ ކޮފީ، ހއ.ދިއްދޫން މިހާރު ލިބޭނެ


Bridge Ah Kiyaane Dhivehi Namakee "Sina Male Bridge" - Vaguthu\nބްރިޖަށް ކިޔާ ދިވެހި ނަމަކީ "ސިނަމާލެ ބްރިޖު"\nމާލެއާއި ހުޅުލެއާ ދެމެދު އަޅާފައިވާ ބްރިޖަށް ކިޔާ ރަސްމީ ނަމެއްގެ ގޮތުގައި "ސިނަމާލެ ބްރިޖު" ހަމަޖައްސައިފިއެވެ.\nބްރިޖަށް ދިވެހި ބަހުން ރަސްމީކޮށް ކިޔާނެ ނަމަކީ ސިނަމާލެ ބްރިޖުކަން ހާމަކުރައްވާފައިވަނީ މިއަދު، މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ، ޑރ. މުޙައްމަދު މުއިއްޒު ކުރެއްވި ޓްވީޓެއްގައެވެ.\nޗައިނާ އާއި ދިވެހި ރާއްޖޭގެ މެދުގައި އޮތް އެކުވެރިކަމުގެ ރަމްޒެއްގެ ގޮތުން ބިނާކުރާ މި ބްރިޖުގެ ގިނަ މަސައްކަތްތަކެއް މިހާރުވަނީ ނިންމާލާފައެވެ. އެގޮތުން، ބްރިޖުގެ ހުރިހާ މައި ތަނބެއް ގުޅާލާފައިވާއިރު، ބްރިޖުގެ ޒަރީއާއިން މާލެއާއި ހުޅުލެވަނީ މުޅިން ގުޅާލެވިފައެވެ.\nޖުމުލަ 200 މިލިޔަން ޑޮލަރު ހޭދަކުރައްވައިގެން ބިނާކުރައްވާފައިވާ މި ބްރިޖުގެ ކޮންސްޓްރަކްޝަން މަސައްކަތްތައް ކޮށްފައިވާ ޗައިނާގެ ކުންފުންޏެއްކަމަށްވާ ސީސީސީސީ އާ ހަވާލުކޮށްގެންނެވެ. އެ ކުންފުންޏަކީ، މިފަދަ މަސައްކަތްތއް ކުރުމުގައި ގިނަ ތަޖުރިބާތަކެއް ލިބިފައިވާ ކުންފުންޏެއްކަން ފާހަގަކޮށްލެވެއެވެ.\nމި ބްރިޖުގެ ދިގު މިނުގައި ދެ ކިލޯމީޓަރުގެ ރާސްތާއެއް ހުންނައިރު، ފުޅާ މިނުގައި 20.3 މީޓަރު ހުންނަކަމަށް، މީގެކުރިން ހާމަކޮށްފައިވެއެވެ. އެހެންކަމުން، ބްރިޖުގައި ހަތަރު ފުރޮޅުލީ އެއްގަމު އުޅަނދުފަހަރު ދުއްވަން ދެ ލޭނާއި ސައިކަލު ދުއްވަން ވެސް ދެ ލޭނު ހިމަނާފައިވެއެވެ.\nބްރިޖުގެ މަޝްރޫޢަކީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމުގެ އެންމެ ވަރުގަދަ އެއް ރިޔާސީ ވައުދުކަމަށްވާއިރު، މި މަޝްރޫޢަކީ ސަރުކާރުން ޚާއްޞަ އިސްކަމެއް ދީގެން ކުރައްވާފައިވާ ކަމެއްވެސްމެއެވެ. ހަމައެހެންމެ، މިއީ ރާއްޖޭގެ ތާރީޚުގައި ހިންގޭ، އުމްރާނީ ތަރައްޤީގެ އެންމެ ތަފާތު އަދި އެންމެ ބޮޑު އެއް މަޝްރޫޢުވެސްމެއެވެ.\nމި ބްރިޖަށް ކިޔާނެ ނަމެއް ހޯދުމަށް، މީގެކުރިން ދިވެހި ބަހުގެ އެކަޑަމީ އިން އިޢުލާންކުރައްވާފައިވާއިރު، "ބްރިޖް" ގެ ދިވެހި ބަހަކީ "ދާލަން" އަދި "ބުރިޖު" ކަމުގައި، އެ އެކަޑަމީ އިން ވަނީ ހަމަޖައްސާފައެވެ.\nޖުލައި 12, 2018 14:21\nނޫން ސިނަމާލެ ދާލަން ކިޔަނީ\nޖުލައި 12, 2018 14:27\nޝުކުރިއްޔާ ރައިސްޔާމީން ބުރިޖަށް ތިކިއުނު ނަމަކީ ތިބުރިޖަށް ރައިސް މައުމޫނު ބެހެއްޓެވި ޝައުގުވެރިކަން ދައްކުވައިދޭ ނަމެއް އެމަނިކުފާނުގެ ބޯހިޔާވަހިކަމުން މާލެހިޔާ އަދި ސިނަމާލެ ފްލެޓުގެ ނަމުގައި ފްލެޓުތަކެއް ވަނީ އަޅާފައި އަދި ތި ބުރިޖަށް ގިނަ ޕްލޭން ތަކެއް ރާއްވަވާފައިވާކަން އެގޭ އެކަމުގެ ހެއްކަކަށް އަދި ރައިސް މައުމޫނުގެ ހަދާން ރާއްޖޭގައި ދެމެހެއްޓުމަށް މަނިކުފަނު ތިނަމަުން ނަންދެއްވީތީ ވވ ބޮޑަށް ޝުކުރިއްޔާ\nޖުލައި 12, 2018 14:46\nތިޔަނަން ވާނެ އަހަރެން ފޮނުވާފައި އޭރު. "ސިނަ" މާނައަކީ ޗައިނާ. އެގޮތުން އެ ބުރިޖަށް ނަންކީ. އެކަމަކު މިހާރު ނަން އިޢުލާން ކުރިއިރު ނަން ދިން މީހުންނަށް ޝުކުރިއްޔާއޭވެސް ނުބުނިކަމީ ހިތާމަ ކުރާ ކަމެއް.\nޖުލައި 12, 2018 14:49\nއަޅެފަހެ ތި ނޫން ނަމެއް ކިޔަން ނޭންގުނުތަ\nޖުލައި 12, 2018 14:58\n"ބުރިޖު" މިއީ ދިވެހި ބަހެއްތޯ؟\nޖުލައި 12, 2018 16:05\nޖުލައި 12, 2018 16:29\nސިނަވެހި ދާލަން ކީނަމަ ދޯ މަ ހުށައެޅިން...\nޖުލައި 12, 2018 16:55\nޖުލައި 12, 2018 18:51\nކޮން ސިނަ މާލެއެއް ދިވެހި ބޮޑުމަގު ކިޔަންވީ\nޖުލައި 12, 2018 20:14\nޗައިނާއާއި ދިވެހި ނަން ގުޅުވައިގެން " ސީނު މަހަލް ދާލަން " ނުވަތަ ބްރިޖް ކީނަމަ މަށަށް ވަރަށް ރީތި ނަމަކަށް ވީސް.\nޖުލައި 13, 2018 12:45\nވަރައް ބޮޑު ކުރިއެރުމެއް! ރާއްޖޭގެ ހައިބަތު މަތިވާނެ. އެހެންނަމަވެސް ޓޮލް ފްރީ ނުވާނެނަމަ ޓޮލް އަގު ހެޔޮކޮށް ބަހައްޓަ ދިނުން ދިވެހީން އެދޭ.


Campaign ge vaahakathakaa eku mulhi thalhun halaboli! | Jazeera\tކެމްޕެއިންގެ ވާހަކަތަކާއި އެކު މުޅި ތަޅުން ހަލަބޮލި! - Jazeera\nކެމްޕެއިންގެ ވާހަކަތަކާއި އެކު މުޅި ތަޅުން ހަލަބޮލި\nއުމްނާ އިސްމާޢިލް April 7, 2021 117 views0\nމިއަދުގެ މަޖިލިސް: ވޯޓުގެ ވާހަކައާއި އެކު މުޅި ތަޅުން ހަލަބޮލިވި -- ގްރެފިކްސް: އަބްދުﷲ ޝަފީޢު (އަބޯ)\nމިއަދު ބޭއްވި ރައްޔިތުންގެ މަޖިލީހުގެ ޖަލްސާއަކީ ލޯކަލް ކައުންސިލް އިންތިހާބުގެ ކުރިން ބާއްވާ ފަހު ޖަލްސާއެވެ. މިއަދުގެ ޖަލްސާގައި 'އެކި އެކި ލިޔުންތަކުގައި ރިވެނިއު ސްޓޭމްޕް ޖެހުމުގެ ގާނޫނު' އުވާލުމުގެ ބިލުގެ ބަހުސް ކުރިއަށް ދިޔައިރު، މެމްބަރުންގެ ވާހަކަތަކުގެ މިސްރާބު ހުރީ އެހެން ދިމާލަކަށެވެ. ސަރުކާރު ކޯލިޝަންގެ މައި ޕާޓީ އެމްޑީޕީގެ މެމްބަރުންނާއި އިދިކޮޅު ކޯލިޝަންގެ މެމްބަރުންވެސް ދެއްކެވީ އެ މެމްބަރުން ނިސްބަތްބާ ޕާޓީތަކުގެ ޓިކެޓުގައި ވާދަކުރައްވާ ކެންޑިޑޭޓުންގެ ވާހަކައެވެ. އެހެންގޮތަކަށް ބުނާނަމަ، މިއަދުގެ ޖަލްސާގައި މެމްބަރުން އުޅުއްވީ ކެމްޕެއިންގައެވެ. މި ބަހުސްގެ ތެރެއިން މެމްބަރުން ޖަޒުބާތުގައި ޖެހިވަޑައިގެން އަޑުގަދަކުރެއްވި މަންޒަރުވެސް ފެނިގެން ދިޔައެވެ.\nމަޖިލީހުގެ ތަޅުން ހަލަބޮލިވެގެންދިޔައީ އިދިކޮޅު ކޯލިޝަނަށް ނިސްބަތްވެވަޑައިގަންނަވާ މެމްބަރުން ވާހަކަދައްކަވަން ފެއްޓެވުމުންނެވެ. އެގޮތުން މާވަށު ދާއިރާގެ މެމްބަރު މުހައްމަދު ސައީދުގެ ވާހަކައިގައި ފާހަގަކުރެއްވީ އެމްޑީޕީއަށް ވެރިކަން ހަވާލުކޮށް، މަޖިލީހުގެ މެޖޯރިޓީ ދިނުމުންވެސް ކަންކަން އިސްލާހު ނުވާކަމެވެ. އެގޮތުން ޖުޑިޝަރީ ކޮންޓްރޯލްކޮށް، ޕޮލިސް ބޯޑުގެ ކޮންޓްރޯލް ވެސް އެމްޑީޕީން ނަގާފައިވާ ކަމަށެވެ.\nމިހެން ވިދާޅުވުމާއި އެކު އެމްޑީޕީ މެމްބަރުން ފެއްޓެވީ ނިޒާމީ ނުކުތާ ނަންގަވާށެވެ. ނިޒާމީ ނުކުތާ ނަންގަވާ ވާހަކަދައްކަވަމުން ބިލެތްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) ވަނީ އިދިކޮޅުގެ7އަހަރުގެ ވެރިކަމުގައި ވެސް ދައުލަތުގެ ގުނަވަންތައް އޮތީ ޕީޕީއެމް އަށް ދީފައި ކަމަށާއި، ސައީދު ފާހަގަކުރެއްވި ހުރިހާ ކަމެއް އެ ވެރިކަމުގައި ވެސް ކުރި ކަމަށެވެ. އަދި އެކަންކަމާއި މެދު ރައްޔިތުން ވިސްނަން ޖެހޭނެ ކަމަށެވެ.\nނިޒާމީ ނުކުތާއަށްފަހު ވާހަކަ ކުރިއަށް ގެންދަވަމުން ސައީދު ވިދާޅުވީ ކައުންސިލް އިންތިހާބު ބޯމަތިވެފައިވާއިރު، މިއަދު ގައުމު އޮތް ހާލަތު މިނެކިރާ ގޮތާއިމެދު ސުވާލު އުފެދޭ ކަމަށެވެ. އަދި މިހާރު ވައްކަމާއި ކޮރަޕްޝަން ވެސް ހިންގަމުންދަނީ އެމްޑީޕީން ކަމަށް ސައީދު ވިދާޅުވިއެވެ. އަދި ސަރުކާރު ހިންގަނީ ގޯހުން ކަމަށް ރައްޔިތުންގެ މަޖިލިސް މުހައްމަދު ނަޝީދު ވެސް އެއްބަސްވެވަޑައިގަންނަވާ ކަމަށް ސައީދު ވިދާޅުވިއެވެ.\nމިހެން ވިދާޅުވުމާއިއެކު ދޮންބިލެތް ނިޒާމީ ނުކުތާއެއް ނަންގަވާ ވިދާޅުވީ ސަރުކާރު ޖަވާބުދާރީވެސް ކުރާނީ އެމްޑީޕީން ކަމަށާއި އެވާހަކަތައް ދައްކާނީވެސް ރައީސް އިބްރާހިމް މުހައްމަދު ސޯލިހާއި ރައީސް ނަޝީދު ކަމަށެވެ. އެމްޑީޕީ މެމްބަރުން ނިޒާމީ ނުކުތާ ނަންގަވަން ފެށުމުން ސައީދުގެ ވާހަކަ ތަކުރާރުކޮށް މެދުކަނޑާލަން ޖެހުނެވެ. މިކަމާ ގުޅޭގޮތުން އޭނާ ނުރުހުން ވެސް ފާޅުކުރެއްވިއެވެ. އަދި ރާއްޖެއަށް ތަރައްގީ ގެނައީ ރައީސް ޔާމީން ކަމަށް ވިދާޅުވާން ފެށުމުން އެމްޑީޕީ މެމްބަރުން ތަޅުމުގައި އަޑުގަދަ ކުރައްވަން ފެއްޓެވިއެވެ.\nސައީދަށް ފަހު ދެން ވާހަކަދެއްކެވީ އިނގުރައިދޫ ދާއިރާގެ މެމްބަރު ހަސަން އަހުމަދެވެ. އޭނާގެ ވާހަކައިގައި މި ސަރުކާރުގެ މަޝްރޫއުތަކަށް ހުރަސް އަޅަނީ މަޑުއްވަރީ ދާއިރާގެ ޕީއެންސީ މެމްބަރު އާދަމް ޝަރީފްގެ ކޮއްކޯފުޅު ކަމަށް ވިދާޅުވުމުން އާދަމް ޝަރީފް ނިޒާމީ ނުކުތާ ނަންގަވާ އެވާހަކަ ދޮގުކުރެއްވިއެވެ. ދެން ފެނުނީ ތަޅުން ހޫނުވި މަންޒަރެވެ. އާދަމް ޝަރީފް ވާހަކަ ދައްކަވަނިކޮށް، ހަސަން އަހުމަދު ފެއްޓެވީ "ނިޒާމީ ނުކުތާއެއް ނަގާބަލަ!" މިހެން ވިދާޅުވެ އަޑުގަދަ ކުރައްވާށެވެ.\nއާދަމް ޝަރީފްގެ ނިޒާމީ ނުކުތާ އެކު ތަޅުން ހޫނުވި\nއެއާއިއެކު މެމްބަރު އަޑުގަދަ ކުރައްވަން ފެއްޓެވުމުން މަޖިލީހުގެ ލައިވް ފީޑަށް ބުރޫއަރަމުންދާ ކަމަށް ވިދާޅުވެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ރިޔާސަތުގެ ސަމާލު ކަމަށް އެކަން ގެންނެވިއެވެ. އެހެންވެ، މެމްބަރުން ޖަޒުބާތުގައި ޖެހިވަޑައިގެންވެސް، މަޖިލީހުގެ ލައިވް ފީޑަށް ބުރޫއަރާގޮތަށް ވާހަކަ ނުދެއްކެވުމަށް މަޖިލީހުގެ ރައީސް އިލްތިމާސްކުރެއްވިއެވެ.\nމިއަދުގެ ބަހުސްގައި އެމްޑީޕީ މެމްބަރުންގެ ވާހަކަތަކުގައި ފާހަގަކުރެއްވީ ކުރީގެ ރައީސް އަބްދުﷲ ޔާމީނުގެ ވެރިކަމުގައި ކުރިމަތިކުރުވި ކަންތައްތަކުގެ ވާހަކަތަކެވެ. އެގޮތުން ޚިޔާލުފާޅުކުރުމުގެ މިނިވަންކަން ނަގާލާ، ސަރުކާރު މުވައްޒަފުންނަށް ބިރު ދައްކައިގެން ޕީޕީއެމްގެ ޖަލްސާތަކަށް ގެންދިޔަ ނަމަވެސް މި ސަރުކާރުން ވެރިކަމަށް އައިސް، ރައްޔިތުންގެ ހެވާ ލާބަޔަށް ކަންކަން ބަދަލުކޮށްފައިވާ ކަމަށެވެ. އަދި އިންތިހާބެއް ބޯމަތިވެފައިވާއިރު ޔާމީނުގެ ވެރިކަމުގެ 'ހިތި މާޒީ'ގެ މަތިން ހަނދާން ނައްތާލައިގެން ނުވާނެ ކަމަށް މެމްބަރުން ވިދާޅުވަމުން ގެންދެވިއެވެ.\nކެމްޕެއިންގެ ވާހަކަތަކާއި އެކު މުޅި ތަޅުން ހަލަބޮލި!


އިންގްލެންޑް ބަލިކޮށް އޮސްޓްރޭލިއާ ސެމީއަށް | Jazeera\tއިންގްލެންޑް ބަލިކޮށް އޮސްޓްރޭލިއާ ސެމީއަށް - Jazeera\nއިންގްލެންޑް ބަލިކޮށް އޮސްޓްރޭލިއާ ސެމީއަށް\nމުޙައްމަދު ޤާސިމް June 26, 2019 73 views0\nމިހާރު ކުރިއަށްދާ ކްރިކެޓް ވޯލްޑްކަޕްގައި އިއްޔެ ކުޅުނު މެޗުގައި 64 ލަނޑުން އިންގްލެންޑް ބަލިކޮށް އެންމެފަހުގެ ޗެމްޕިއަން އޮސްޓްރޭލިއާ އެ މުބާރާތުގެ ސެމީ ފައިނަލުުން ޖާގަ ހޯދައިފިއެވެ.\nމި ނަތީޖާއާއެކު، އެއްވަނައިގައި އުޅޭ އޮސްޓްރޭލިއާ އަށް 12 ޕޮއިންޓް ލިބިފައިވާއިރު، ސެމީގެ އަނެއް ތިން ޖާގައިގެ ތެރެއިން ދެ ޖާގަ ހޯދުން އެންމެ ގާތީ، 11 ޕޮއިންޓާއެކު ދެވަނައިގައި އޮތް ނިއު ޒީލެންޑްގެ އިތުރުން9ޕޮއިންޓާއެކު ތިންވަނައިގައި އޮތް އިންޑިއާ އެވެ. އިއްޔެގެ މެޗުން ބަލިވި އިންގްލެންޑް އުޅެނީ 8 ޕޮއިންޓާއެކު ހަތަރުވަނައިގައެވެ.\nއިންގްލެންޑްގެ ލޯޑްސްގައި އިއްޔެ ކުޅުނު މި މެޗުގެ ޓޮސް ދިމާވުމުން އިންގްލެންޑުން ގަސްދުކުރީ ހޮވަން އަރާށެވެ. އޮސްޓްރޭލިއާ އިން ކުޅެން އަރައި 50 އޯވަރުގެ ތެރޭގައި ހަތް ކުޅުންތެރިން ނުބައިވެގެން 285 ލަނޑުހެދިއެވެ. އެންމެ ރަނގަޅަށް ކުޅުނު ކެޕްޓަން އާރޮން ފިންޗް 100 ލަނޑުހެދިއިރު، ޑޭވިޑް ވޯނާ 53 ލަނޑުހެދިއެވެ. މީގެއިތުރުން، 27 ބޯޅައިން 38 ލަނޑުހެދި އެލެކްސް ކަރޭގެ ކުޅުންވެސް ފާހަގަކޮށްލެވެއެވެ. އިންގްލެންޑުުން އެންމެ ރަނގަޅަށް އުކީ ދެ ވިކެޓްނެގި ކްރިސް ވޯކްސް އެވެ.\nޖަވާބުގައި ކުޅެން އެރި އިންގްލެންޑްގެ ހުރިހާ ކުޅުންތެރިން 44.4 އޯވަރުގެ ތެރޭގައި ނުބައިވީ 212 ލަނޑަށެވެ. އެ ޓީމުން އެންމެ ރަނގަޅަށް ކުޅުނީ 89 ލަނޑުހެދި ބެން ސްޓޯކްސް އެވެ. މި އިނިންގްސްގައި އޮސްޓްރޭލިއާގެ ޖޭސަން ބެހްރެންޑޯފް ފަސް ވިކެޓްނެގިއިރު، މިޗޭލް ސްޓާކް ހަތަރު ވިކެޓްނެގިއެވެ.\nކްރިކެޓް ވޯލްޑްކަޕްގައި މިއަދު ކުޅޭ މެޗުގައި ބައްދަލުކުރާނީ ނިއު ޒީލެންޑާއި ޕާކިސްތާނެވެ.


SunOnline: Anna aharuge budget ah MDP memberunge lafaa, Raees hoahdhavaifi\nއަންނަ އަހަރުގެ ބަޖެޓަށް އެމްޑީޕީ އެމްޕީންގެ ލަފާ، ރައީސް ހޯއްދަވައިފި\nމުއާވިޔަތު އަންވަރު 20 Oct 2021, 11:19\nއަންނަ އަހަރަށް ލަފާކުރާ ދައުލަތުގެ ބަޖެޓާއި ގުޅޭ ގޮތުން އެމްޑީޕީގެ މަޖިލިސް މެންބަރުނާއި އެކު ރޭ ރައީސް ސޯލިހު ބޭއްވި ބައްދަލުވުމުގެ ތެރެއިން --- ފޮޓޯ: މަބްރޫކް\nއަންނަ އަހަރަށް ލަފާކޮށް ރައްޔިތުންގެ މަޖިލީހަށް ފޮނުވަން ތައްޔާރުވަމުންދާ ދައުލަތުގެ ބަޖެޓަށް, އެމްޑީޕީ މަޖިލިސް މެންބަރުންގެ ލަފާ, ރައީސް އިބްރާހިމް މުހައްމަދު ސޯލިހު ހޯއްދަވައިފިއެވެ.\nވެރިކަން ކުރާ ކޯލިޝަނުގައި ހިމެނޭ މައި ޕާޓީ އެމްޑީޕީގެ މަޖިލިސް މެންބަރުންނާ އެކު ސިލްސިލާ ގޮތެއްގައި ކުރިއަށް ގެންދިޔަ ބައްދަލުވުންތައް ރޭ ވަނީ ނިންމާލައިފައެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ, އެ ބައްދަލުވުންތަކުގައި މައިގަނޑު ތިން ކަމަކަށް މަޝްވަރާ ކުރެއްވިކަމަށެވެ. އެގޮތުން, އަންނަ އަހަރު ކުރިއަށް ގެންދާނެ ޕީއެސްއައިޕީ ޕްރޮޖެކްޓްތަކުގެ އިތުރުން ރިޔާސީ ވައުދުތަކާ ގުޅޭ ގޮތުން ވެސް މަޝްވަރާ ކުރެއްވި ކަން މަބްރޫކް ފާހަގަ ކުރެއްވިއެވެ. އަދި ބަޖެޓަށް ލިބޭނެ އަދަދުތަކާއި ހަރަދުވާނެ އަދަދުތަކާއި ގުޅޭ ގޮތުން ވެސް ވަނީ މަޝްވަރާކޮށްފައެވެ.\nމި އަހަރަށް ލަފާކޮށް މަޖިލީހުން ފާސްކޮށްފައިވަނީ, 34.79 ބިލިއަން ރުފިޔާގެ ބަޖެޓެކެވެ. މި އަހަރުގެ ދައުލަތުގެ ބަޖެޓު އެ އަދަދަށް ވުރެން ދެތިން މިލިއަން އިތުރުވާނެ ކަމަށް ސަރުކާރުގެ އިސް އޮފިޝަލަކު ވިދާޅުވިއެވެ.\nމި އަހަރުގެ ދައުލަތުގެ ބަޖެޓުގެ ގޮތުގައި ސަރުކާރުން މަޖިލީހަށް ހުށަހެޅީ 34.79 ބިލިއަން ރުފިޔާގެ ބަޖެޓެކެވެ. އާމްދަނީ އާއި ހިލޭ އެހީގެ ގޮތުގައި ލިބޭނެ ކަމަށް ލަފާކޮށްފައި ވަނީ 17.79 ބިލިއަން ރުފިޔާ އެވެ. އެހެން ކަމުން، މިއީ 15.50 ބިލިއަން ރުފިޔާގެ ޑެފިސިޓް ނުވަތަ ދަރަނި ބަޖެޓެކެވެ.\nކޮމެޓީން ގެނައި އިސްލާހުތަކާއެކު ބަޖެޓުގެ ޖުމްލަ ވަނީ 34.92 ބިލިއަން ރުފިޔާއަށް އިތުރުކޮށްފައެވެ. އަދި އާމްދަނީ 21 ބިލިއަނަށް އިތުރުވެ، މި އަހަރުގެ ބަޖެޓު ޑެފިސިޓް 12.3 ބިލިއަން ރުފިޔާއަށް ވަނީ ތިރިވެފައި އެވެ.\nއެ ބަޖެޓަށް ބަދަލުގެނައީ ފިނޭންސް މިނިސްޓްރީ އާއެކު މަޝްވަރާކުރުމަށްފަހު އެވެ.


Eh Kotareege flat thkah hedhi goyi saafu kuran massala eh\nއެއް ކޮޓަރީގެ ފްލެޓްތަަކަށް ހެދި ގޮތް ސާފުކުރަން މައްސަލައެއް\nހިޔާ މަޝްރޫއުގެ ދަށުން އެޅި ފްލެޓްތައް: އެއް ކޮޓަރީގެ ފްލެޓްތަކުގެ މައްސަލައަށް ޖާވާބުދޭން ވަނީ ސަރުކާރަށް ދަތިވެފައި\nހިޔާ މަޝްރޫއުގެ ދަށުން ސަރުކާރު ކުންފުނިތައް މެދުވެރިކޮށް އެޅި އެއް ކޮޓަރީގެ ފްލެޓްތަކަަށް މި ސަރުކާރުން ކަން ކުރިގޮތުގެ ތަފްސީލް ހާމަ ކުރުމަށް ގޮވާލައި ނައިފަރު ދާއިރާގެ މެމްބަރު އަހުމަދު ޝިޔާމް ކުއްލި މައްސަލައެއް މަޖިލީހަށް ހުށަހަޅައިފި އެވެ.\nއެ މައްސަލައާ ބެހޭގޮތުން ބަހުސް ކުރުމަށް ފެނޭތޯ ނެގި ވޯޓުގައި 43 މެމްބަރަކު ފެންނަ ކަމަށް ވޯޓު ދެއްވި އެވެ.\nކުންފުނިތަކުން އަޅާ ޓަވަރުތަކުގެ ފުރަތަމަ ހަތަރު ފަންގިފިލާގައި އަޅާ އެއް ކޮޓަރީގެ ފްލެޓްތައް އެޗްޑީީސީއާ ހަވާލުކުރާ ގޮތަށް ކުރިން އޮތް ނަމަވެސް އެ ފްލެޓްތައް ވުޖޫދުގައި ނެތް ކަމަށް ހައުސިން މިނިސްޓަރު މުހައްމަދު އަސްލަމް ދާދި ފަހުން ވަނީ ވިދާޅުވެފަ އެވެ. އަދި އެ ފްލެޓްތައް ނިންމީ ހަމައެކަނި އެމްޑަބްލިއުއެސްސީން ކަމަށް ވެސް އަސްލަމް ވިދާޅުވި އެވެ. އެކަށީގެންވާ އަދަދަށް ފްލެޓްތައް ނެތް ކަމަށް ބުނެ އެއް ކޮޓަރީގެ ފްލެޓްތައް ނުދޭން މިހާރު ސަރުކާރުން ވަނީ ނިންމައިފަ އެވެ.\nނަމަވެސް ކުއްލި މައްސަލަ ހުށަހަޅުއްވަމުން އަސްލަމަށް ރައްދު ދެއްވައި ޝިޔާމް ވިދާޅުވީ މިހާރު ވެސް 12 ޓަވަރު ފެންނަން އެބަހުރި ކަމަށާއި އެތަނުގައި 900 އަށްވުރެ ގިނަ ފްލެޓްތައް ހުންނާނެ ކަމަށެވެ. ވުޖޫދުގައި ވެސް ފްލެޓްތައް ނެތް ކަމަށް ބުނަމުން ދަނީ އެ ފްލެޓްތައް ފަހި ދިރިއުޅުން ކޯޕަރޭޝަންއަށް ބޮޑު އަގުގައި ވިއްކަމުންދާތީ އެކަން ފޮރުވުމަަށް ކަމަށް ޝިޔާމް ތުހުމަތު ކުރައްވަ އެވެ.\nއެހެން ކަމުން އެކަން ހިނގައި ދިޔަ ގޮތް ސާފުކޮށް ދޭން މިއަދު ޝިޔާމް ހުށަހެޅުއްވި އެވެ.\nރައްޔިތުންގެ މަޖިލިސް ހިޔާ މަޝްރޫއު ހިޔާ މަޝްރޫއު + އަހުމަދު ޝިޔާމް\n"ހިޔާގައި ދިރިއުޅުން ބުއްދިވެރިއެއް ނޫން"\nފަންނީ މީހުންގެ ފްލެޓްތައް ނަގަން ގޮވާލައިފި\n"ފްލެޓްތަކުގެ މައްސަލަ ބަލާނެ މުއައްސަސާއެއް ނެތް"


Mulhi Hanimaadhoo ves himeynkohli janaazaa!\nމަރުވި ދެމަފިރިންގެ ފިރިހެން ދަރިފުޅު ގުރައިޝު، މަހަނާތަކުގެ ނަން ފިލާގަނޑު ހިފައިގެން: ޖަނާޒާގައި ގިނަ ބަޔަކު ބައިވެރިވި - ފޮޓޯ: ވަގުތު އިމޭޖެސް\nމުޅި ރަށަށް ވެރިވެފައި އޮތީ އަދާޔާ ހިލާފު ހިމޭން ކަމެކެވެ. ހިމޭން ކަމެއް އޮތަސް ހަނިމާދޫގައި ބޮކި ނިންމާލި ގެއެއް މިރެއަކު ނެތެވެ. ލޮލު ފިޔައެއް ޖެހުނު މީހަކު ވެސް ނެތެވެ. މަގުމަތީގައި އެންމެން ނުކުމެ އުޅެ އެވެ. އެ ރަށަށް ދަތުރުކުރި އަވަށްޓެރި، ނޮޅިވަރަމްފަރުގެ އާއިލާއެއްގެ މަރާއެކު ހަނިމާދޫ ވެސް އޮތީ ހިތާމާގަ އެވެ.\nނޮޅިވަރަމްފަރު ލޯންޗު، ހަނިމާދޫ ކައިރިއަށް ބަންޑުން ޖަހާލައި ކަނޑުވި މީހުން ތެރެއިން މަރުވި ފަސް މީހުންގެ ޖަނާޒާ މިރޭ ދަންވަރު ހަނިމާދޫގައި ވަނީ ބާއްވާފަ އެވެ. ކަށު ނަމާދު އޮތީ އެ ރަށު މިސްކިތް، މަސްޖިދުލް މޫސާ އަލީގަ އެވެ. މޫނު ދެއްކުން އޮތީ ސަހަރާގަ އެވެ.\nއެއް އާއިލާއެއްގެ މަންމަ އާއި ބައްޕަ އަދި އެ ދެމަފިރިންގެ ދަރިފުޅާއި ކާފަ\_މާމަ ދަރިފުޅުގެ އިތުރުން އަވަށްޓެރިޔާގެ މަރާއެކު މުޅި އެ އާއިލާ ވަނީ ހަނިމާދޫއަށް ގޮސްފަ އެވެ. ސިއްހީ މަރުކަޒާއި ސަހަރާ ފުރިފައި އޮތީ އާއިލާ މީހުންނާއި އެކުވެރިނުންނެވެ. އެންމެންގެ މޫނު މަތިން ވެސް ހިތާމައިގެ ކުލަވަރުތައް ކިތަންމެހާ ވެސް ބޮޑަށް ފެންނަން ހުއްޓެވެ.\nގެނބިގެން މަރުވި މީހުންގެ ޖަނާޒާގެ ތެރެއިން: ޖަނާޒާގައި ގިނަ ބަޔަކު ބައިވެރިވި - ފޮޓޯ: ވަގުތު އިމޭޖެސް\nފަސް މީހުންގެ މޫނު ބަލާލުމަށް ސަހަރާއަށް ވަރަށް ގިނަ މީހުން ދިޔަ އެވެ. ނޮޅިވަރަމްފަރާއި މާލެއިން އެ ރަށަށް ގޮސް ތިބި އެތައް ބަޔަކު ވެސް ދިޔަ އެވެ. ކަށު ނަމާދަށް ވެސް މިސްކިތް ފުރުނެވެ. ޖަނާޒާ ކުރިއަށް ދިޔައިރު އެތަނަށް ވެސް އެތައް ބަޔަކު ޖަމާވެ، އެމީހުންގެ ހެޔޮ ރަހުމަތަށް ދުއާ ކުރި އެވެ.\nހަނިމާދޫއިން ވާހަކަ ދެއްކި މީހަކު ބުނި ގޮތުގައި އެ ރަށު އެންމެން ކަހަލަ ގޮތަކަށް ފަސް މީހުންގެ ޖަނާޒާގައި ވަނީ ބައިވެރިވެފަ އެވެ. އާއިލާ ނޫނީ ގާތް މީހެއް އޭގެ ތެރޭގައި ނެތަސް، ހަނިމާދޫ މީހުންނަށް ވެސް މިއީ ހިތާމައިގެ ދުވަހެއް ކަމެވެ.\nރަށަށް އައިސް އަވަށްޓެރިންގެ ހިދުމަތުގައި އެ ރަށުގެ ރައްޔިތުންގެ މިރޭ ތިބީ ގޭގެ ދޮރުތައް ނުލައްޕާ ކަމަށް އޭނާ ބުންޏެވެ. ނޮޅިވަރަމްފަރުގެ ހިތްވަރަކަށް އަދި އެކުވެރި މިއަދު ވެފައި އޮތީ ހަނިމާދޫގެ ރައްޔިތުންނެވެ. ޖަނާޒާ މިހާރު ނިމިފައިވާއިރު ރަށު ތެރޭގައި އަދިވެސް އޮތީ ހިތާމައިގެ ހިމޭން ކަމެވެ.


ނަބިއްޔާ صَلَّى اللَّهُ عَلَيْهِ وَسَلَّمَ ގެ ދަރިދަރިކަލުންނާއި ދަރިދަރިކަނބަލުން – DhiSalafiyyah\nނަބިއްޔާ صَلَّى اللَّهُ عَلَيْهِ وَسَلَّمَ ގެ އެންމެ ފުރަތަމަ ދަރިކަލުންނަކީ އަލްޤާސިމެވެ. އެކަލޭގެފާނުގެ ކުންޔާ، “އަބުލް ޤާސިމް” ނިސްބަތްވަނީ މިދަރިކަލުންނަށެވެ. އަލްޤާސިމް ވަނީ ތުއްޕުޅުއިރު އަވަހާރަވެފައެވެ. ބުނެވޭ ގޮތުގައި ޖަނަވާރުގެ މައްޗަށް ސަވާރުވެވޭވަރު ވަންދެން އުޅުއްވިއެވެ.\nނަބިއްޔާ صَلَّى اللَّهُ عَلَيْهِ وَسَلَّمَ އަށް ދެވަނައަށް ލިބިލެއްވީ ޒައިނަބެވެ. އަލްޤާސިމަށްވުރެ ޒައިނަބު ދޮށީކަމަށްވެސް ބުނެވެއެވެ.\nއެއަށްފަހު ރުޤައްޔާ އާއި އުންމު ކުލްޘޫމާއި ފާޠިމާއެވެ. މިއިން ކޮންމެ ދަރިކަނބަލަކާމެދުވެސް އަނެއް ދެއުޚްތުންނަށްވުރެ ދޮށީކަމުގައި ބުނެވެއެވެ. އިބްނު ޢައްބާސްގެ އަރިހުން ޛިކުރުކުރެވިގެން އައިސްފައިވާގޮތުގައި މިތިން ބޭކަނބަލުންގެ ތެރެއިން އެންމެ ދޮށީ ރުޤައްޔާއެވެ. އަދި އެންމެ ހަގީ އުންމު ކުލްޘޫމެވެ.\nދެން އެކަލޭގެފާނަށް ލިބިލެއްވީ ޢަބްދުﷲއެވެ. މިދަރިކަލުން އުފަންވީ ނަބީކަމައިގެން ފޮނުއްވުމުގެ ފަހުން ކަމާމެދު ޚިލާފުވެފައިވެއެވެ. ބައެއް ބޭކަލުން ޞައްޙަ ކުރައްވަނީ މިދަރިކަލުން އުފަންވީ ނަބީކަމައިގެން ފޮނުއްވުމުގެ ފަހުން ކަމުގައެވެ. އަދި އައްޠާހިރު އާއި އައްޠައްޔިބަކީ ޢަބްދުﷲއަށް ދެވިފައިވާ ދެ ލަޤަބެވެ.\nމިހުރިހާ ދަރިކަލުންނާއި ދަރިކަނބަލުންވެސް ލިބިލެއްވީ ޚަދީޖަތުގެފާނުގެ ކިބައިންނެވެ. އަދި އެހެން އެއްވެސް އަނބިކަނބަލެއްގެ ކިބައިން ދަރިކަލަކު ނުވަތަ ދަރިކަނބަލަކު ލިބިވަޑައިނުގަންނަވައެވެ.\nދެން އެކަލޭގެފާނަށް ލިބިލެއްވީ އިބްރާހީމެވެ. މިދަރިކަލުން އުފަންވީ ހިޖުރައިން އަށްވަނަ އަހަރު މަދީނާގައެވެ. މިދަރިކަލުން ލިބިލެއްވީ މާރިޔަތުލް ޤިބްޠިއްޔާގެ ކިބައިންނެވެ. މިދަރިކަލުން އަވަހާރަވީ ގާތުން ކިރުފޮދުހިއްޕަވާ އުމުރުގައެވެ.\nއެކަލޭގެފާނު ދުނިޔޭގައި ހުންނަވަނިކޮށް ފާޠިމަތުގެފާނު ފިޔަވާ އެހެން ހުރިހާ ދަރިކަލުންނާއި ދަރިކަނބަލުންވަނީ އަވަހާރަވެފައެވެ. ފާޠިމަތުގެފާނު އަވަހާރަވީ އެކަލޭގެފާނު އަވަހާރަވިތާ ހަ މަސް ފަހުންނެވެ. ފަހެ، އެކަމަނާގެ ކެތްތެރިކަމުގެ ސަބަބުން ﷲ ތަޢާލާ އެކަމަނާގެ ދަރަޖަ އުފުއްލަވާ އެންމެހާ އަންހެންތަކުންގެ މައްޗަށް މާތްކުރެއްވިއެވެ.\nމަޞްދަރު: زاد المعاد في هدي خير العباد لإبن القيم


ދިއްދޫގައި ބާއްވާ ސްވިމިންގ ކޯޗިންގ ކްލިނިކްގައި ބައިވެރިވުމަށް ހުޅުވާލައިފި — Ihavandhoo.com\nދިއްދޫގައި ބާއްވާ ސްވިމިންގ ކޯޗިންގ ކްލިނިކްގައި ބައިވެރިވުމަށް ހުޅުވާލައިފި\n22 އޮކްޓޫބަރު 20170ޢަބުދުﷲ ޙަމީދު\nބައިނަލްއަގްވާމީ ފެތުމުގެ ކުޅިވަރުތަކާއިބެހޭ ޖަމްއިއްޔާ، ފީނާއިން ހއ ދިއްދޫގައި ބާއްވާ އޯޕަން ވޯޓަރ ސްވިމިންގ ބޭސިކް ކޯޗިންގ ކްލިނިކްގައި ބައިވެރިވުމުގެ ފުރުސަތު ހުޅުވާލައިފި އެވެ.\nމި ކޯޗިންގ ކްލިނިކް އޮންނާނީ 2017 އޮކްޓޯބަރ 26 ން 31 އަށް ހއ.ދިއްދޫގައެވެ. މި ޕްރޮގްރާމުގައި އޮންލައިންކޮށް ބައިވެރިވުމުގެ ފުރުސަތު އޮތްއިރު، 24 އޮކްޓޯބަރ ވާ އަންގާރަ ދުވަހުގެ 13:00 ހަމައަށް ފުރުސަތު އޮންނާނެ ކަމަށް ސްވިމިންގ އެސޯސިއޭޝަން އޮފް މޯލްޑިވްސް އިން ހާމަ ކުރައްވައެވެ.\nމި ޕްރޮގްރާމުގައި ބައިވެރިވެވޭނީ އުމުރުން 16 އަހަރު ފުރިފައިވާ ބައިވެރިންނަށެވެ. މީގެ އިތުރުން އިނގިރޭސިބަހުން ރަނގަޅަށް ލިޔަން ކިޔަން އަދި ވާހަކަދައްކަން އިނގޭ އަދި ރަނގަޅަށް ފަތަން އެނގޭ މީހެއް ކަމުގައިވުންވެސް ޝަރުތުގައި ހިމެނެއެވެ.\nމި ކޯޗިންގ ކުލިނިކުގައި ބައިވެރިވުމަށް އެއްވެސް ފީއެއް ނެގުމަށް ހަމަޖެހިފައި ނުވާއިރު ދަތުރުފަތުރާއި އަދި ހުރުމުގެ ކަންތައްތައް ހަމަޖައްސަން ވާނީ ބައިވެރިން އަމިއްލައަށް ކަމަށް އެ އެސޯސިއޭޝަން އިން ހާމަ ކުރެއެވެ. މިކުލިނިކް ކުރިއަށް ގެންދިއުމަށް ހަމަޖެހިފައި ވަނީ 26 ން 31 އޮކްޓޯބަރ 2017 އަށް، ކޮންމެ ދުވަހެއްގެ ހެނދުނު 08:00 ން 12:00 އަށް އަދި ހަވީރު 16:00 ން 18:00 އަށެވެ. ބައިވެރިވުމަށް އެދޭ ފޯމް